**Берекет Кәрібаев**

**XVI ғ. II жартысындағы Қазақ хандары**

**Алматы 2018**

Әл-Фараби атындағы Қазақ Ұлттық университеті тарих, археология және этнология факультеті Ғылыми Кеңесінің 2018 жылғы .... қыркүйектегі шешімімен баспаға ұсынылған. № .. қаулы

Кітапша 2018-2020 жж. арналған ғылыми жобаның қаржыландыруымен орындалып отыр.

**Пікір жазғандар:**

**1. Омарбеков Т. – тарих ғылымдарының докторы, профессор**

**2. …………..**

**Аннотация.** Автор бұл еңбегінде XVI ғасырдың II жартысында (1538-1598 жж.) Қазақ хандығының билігінде болған Хақназар, Шығай және Тәуекел хандардың өмірін, қазақ тарихындағы алатын орны мен тарихи рөлін, билік құрған жылдарындағы хандықтың ішкі және сыртқы саяси жағдайы мәселелерін қарастырады. Жазба дерек мәліметтерінің материалдары мен шетелдік және отандық тарихнаманың жетістіктеріне негіздей отыра, автор қарастырып отырған тұлғалардың тарихына қатысты бірнеше тың тұжырымдарды ұсынады.

Кітапша отандық тарихтың кейінгі ортағасырлық кезеңінің мамандарына, ЖОО студенттеріне, магистранттарына, докторанттарына және тарихұа қызығушылық білдіретін оқырмандарға арналған.

**Кіріспе**

XV ғасыр ортасынан XIX ғасырдың бірінші ширегіне дейін өмір сүрген Қазақ хандығының тарихында хандықтың күшейген, әлсіреген, қайта көтерілген, «текетірес» деген атауға ие болған және тағы басқа кезеңдері болғаны белгілі. Сондай кезеңдердің біріне – XVI ғасырдың орта тұсы мен соңғы жылдарына дейінгі аралық жатады. Бұл тарихи кезең – отандық тарихнамада «қайта өрлеу» кезеңі деп аталынып, Қазақ хандығының Сырдария өзенінің бойындағы қалалар мен өңірлер үшін ұзақ жылдарға созылған күресінің жеңісімен және қазақ халқының этникалық аумағының қалыптасуының аяқталуымен тәмәмдалады. Уақыт жағынан алғанда бұл кезең 60 жылға созылды.

Күрестерге толы болған сындарлы кезеңде көптеген тарихи тұлғалар көзге түсіп, есімдері сол кезеңдегі жазба деректерде, ауыз әдебиетінде сақталынып қалды. Сондай тұлғалардың алдыңғы қатарында Хақназар ханның, Шығай ханның, Тәуекел ханның және тағы басқа тарихи тұлғалардың есімдері тұр. Есімдері аталған тұлғалардың жеке болмысы мен тарихи еңбегінің арқасында Қазақ хандығы «уақытша әлсіреу» кезеңінен кейін қайта көтеріле бастап, XVI ғасыр соңында ғасыр басындағы Қасым хан тұсындағыдай дәрежеге көтеріледі. Әрбір тарихи тұлғаның осы жолдағы жасаған еңбектері ерекше айтуға тұрарлықтай.

Өкінішке орай, әлі күнге дейін аталған хандардың өмірі мен тарихтағы рөлі отандық тарихнамада толық зерттелмей, лайықты өз бағасын ала алмай келе жатыр. Бұрынғы кеңестік кезеңнің тарихнамасы негізінен таптық принциптерге негізделгендіктен хандар мен сұлтандар, билер мен батырлар және тағы басқа көрнекті тұлғалар өздерінің тарихтағы орындарын ала алмады. Тәуелсіздік жылдарының басында тарихнамада өркениеттік көзқарастардың үстемдікке жетуі тарихнамада жаңа бағытқа – тұлғалар тарихын зерттеуге жол ашты. Қазіргі кезеңде елімізде жүргізіліп жатқан «Рухани жаңғыру» бағдарламасында Отандық тарихқа, оның ішінде аса маңызды тарихи оқиғалар мен ірі, көрнекті тарихи тұлғаларды танып-білуге ерекше көңіл бөлінген. Шынайы түрде жүргізілген зерттеулер мен сол арқылы алынған тарихи білімдер тарихи сананы жаңғыртары, байытары сөзсіз. Ал тарихи санасы терең, берік адам – алып теректің тамырындай, олар ешқашан ешбір дауылдарға иілмейді, бордай езілмейді.

Осыған орай, біз бұл еңбегімізде XVI ғасырдың ортасынан сол ғасырдың соңғы жылдарына дейін билікте болып, Қазақ хандығының «қайта көтерілуіне» өзіндік үлестерін қосқан көрнекті тарихи тұлғалар - Хақназар ханның, Шығай ханның, Тәуекел ханның қазақ тарихындағы алатын орны мен тарихи рөлдерін ашып көрсетуді мақсат еттік. Алға қойған мақсатты орындау үшін аталған үш ханның тарихи болмысы мен рөлін жеке-жеке қарастырып, кітапшада олардың әрқайсысы жеке тарауша түрінде талданады.

Тарих ғылымында Хақназар ханға, Шығай ханға, Тәуекел ханға қатысты зерттеулер мен ғылыми тұжырымдар жоқ емес, баршылық. Бірақ, көбінесе ол зерттеулерде тарихи тұлғалардың рөлі мен болмысы туралы олардың билік құрған жылдарындағы хандықтың ішкі-сыртқы саясатына, жасаған жорықтарына қатысты айтылып өтеді.

Қазақ хандығының XV-XVI ғасырлардағы тарихы мен қазақ хандарына қатысты алғашқы зерттеуге XIX ғасырдағы орыс шығыстанушысы В.В.Вельяминов-Зерновтың еңбегі жатады[1]. Ол өз еңбегінде Қазақ хандығының тарихына қатысты ортағасырлық жазба дерек мәліметтерін келтіре отырып, басты кейіпкері – Ораз-Мұхаммед ханның шыққан тегін анықтау мақсатында Орыс ханнан Ораз-Мұхаммед ханға дейінгі қазақ хандарының таралуын нақты деректер барысында дәлелдеп көрсетеді. Бірнеше ортағасырлық мұсылман деректерінің мәліметтері алғаш рет орыс тіліне аударылып, ғылыми айналымға енгізіледі. Біз қарастырып отырған Хақназар, Шығай және Тәуекел хандар туралы құнды материалдар зерттеушінің еңбегінде көп кездеседі. Оның Хақназар ханға берген мынадай тұжырымы әлі күнге дейін өзінің маңызын жойған жоқ. Ол былай деп жазған болатын: «Қазақтарда қашан және қандай жағдайда қайта өрлеудің болғанын нақты деректердің жоқтығынан анықтау қиын. Дегенменде, бұл өзгерістердің басты тұлғасы Хақназар хан деп ойлаймыз. Қазақтар тарихындағы маңызды, керемет оқиғалар оның есімімен байланысты»[1, 333]. Автордың назарынан Шығай хан мен Тәуекел хан да тыс қалмайды. Әсіресе, Тәуекел ханға қатысты зерттеуші өз еңбегінде мол дерек мәліметтерін келтіреді.[1,337-362].

Одан кейінгі жылдары және тәуелсіздікке дейінгі кезеңде аталған хандардың қазақ тарихында алатын орны мен тарихи рөліне қатысты ғылыми тұжырымдарды А.П.Чулошниковтың[2], М.Тынышпаевтың[3], Т.И.Сұлтановтың[4], М.Қ.Әбусейітованың[5] еңбектерінен кездестіреміз. Сондай-ақ XX ғасырдың 40 – 80-ші жылдары жарық көрген Қазақ ССР тарихының академиялық басылымдарында – 1943 жылғы Қазақ ССР тарихында[6,153-163], 1949 жылғы Қазақ ССР тарихының 1-ші томында[7,123-129], бес томдық Қазақ ССР тарихының 1983 жылы жарық көрген 2-ші томында[8] қарастырып отырған үш ханның тарихи рөліне бағалар беріліп, тұжырымдар айтылады. Дегенменде, кеңестік кезеңдегі тарихнамадағы ортақ белгіге қарастырып отырған кезеңдегі қазақ хандарының тарихи болмысы мен рөлі жеке қарастырылмай, жалпы хандық тарихының аясында баяндалуы жатады.

Қазақ Елінің тәуелсіздік алуымен тарих ғылымы да теориялық-методологиялық тұрғыда еркіндікке қол жеткізді. Зерттеушілер тарихи үдерістер мен тарихи тұлғаларды зерттеуде бұрынғы таптық принциптен бас тартып, жаңа өркениеттілік принцип негізінде ізденістер жүргізе бастады. Соның нәтижесінде бұрын айтылмайтын, зерттеуге тыйым салынған жеке тұлғалар тақырыбы қолға алына басталды. Осыған орай, қазақ тарихындағы басқа да тарихи тұлғалармен қатар, Хақназар ханға, Шығай ханға, Тәуекел ханға қатысты жеке зерттеулер жарық көрді. Олардың қатарына Т.И.Сұлтановтың[9-10], М.Қ.Әбусейітованың[11], Т.Омарбековтың[12], Б.Кәрібаевтың[13] еңбектеріндегі және М.Қожа мен Х.Тұрсынның[14] редакторлығымен шыққан энциклопедиялық анықтамалық жинақтағы материалдар жатады. Бұл кезеңдегі зерттеулердің ерекшелігіне қарастырылып отырылған тұлғалар тарихының арнайы түрде жеке зерттелуі жатады.

Хақназар, Шығай, Тәуекел хандардың қазақ тарихындағы алатын орны мен тарихи рөлін анықтауда ортағасырлық жазба дерек мәліметтері мен орыс тіліндегі материалдардың маңызы зор. Біз ең алдымен өзімізге қажетті материалдарды ортағасырлық мұсылман деректері топтастырылған жинақтар мен орыс тіліндегі деректер жинағынан алғанымызды атап өтеміз. Оларға – «Сборник материалов относящихся к истории Золотой Орды. Т. II. Извлечения из персидских сочинений»[15], «Прошлое Казахстана в источниках и материалах. Сборник I. (V в.до н.э. - XVIII в. н.э.)»[16], «Материалы по истории Казахских ханств XV-XVIII веков (Извлечения из персидских и тюркских сочинений)»[17], «История Казахстана в русских источниках. Том I. Посольские материалы Русского государства (XV-XVII вв.)»[18], Казахско-русские отношения в XVI-XVIII веках. (Сборник материалов и документов)[19] атты жинақтар жатады. Осы жинақтардағы «Таварих-и гузида-йи нусрат-наме»[20], «Шараф-наме-йи шахи»[21], «Бахр ал-асрар фи манакиб ал-ахйар»[22], «Тарих-и Шах Махмуд бен Мирза Фазил Чорас»[23], «Тарих-и Кипчаки»[24], «Бадай ал-вакай»[25] атты тарихи шығармалардың үзінділері мен Қадырғали Жалайырдың «Шежірелер жинағы»[26], Мухаммед - Юсуф Муншидың «Муким-ханская история»[27]атты еңбегіндегі мәліметтер қолданылды. Тарихнамалық жетістіктер мен аталған деректердің мәліметтері арқылы біз Хақназар, Шығай, Тәуекел хандардың өмірі мен тарихи рөлін ашып көрсетуге тырыстық. Мысалы, Қадырғали Жалайырдың еңбегінде Хақназар ханның шығу тегі, Шығай хан, оның ұлы Тәуекел хан туралы басқа ешбір дерек мәліметтерінде кездеспейтін материалдар айтылады[26,121-123]. Олардың біз қарастырып отырған мәселе бойынша маңызы өте зор. Хафиз Таныштың «Шараф наме- йи-шахи» еңбегінің мәліметтерінен біз Шығай хан мен Тәуекел хандардың өміріне қатысты мол материалдарды, атап айтсақ, олардың Баба сұлтанмен күресі, Абдаллах хан жағына шығуы, Бұхара билеушісінің Баба сұлтанға қарсы күресіне қатысуы, Тәуекел ханның Баба сұлтанды өлтіруі және тағы басқа көптеген құнды мәліметтерді кездестіреміз[27, 245-312].

Жалпы алғанда, жоғарыда келтірілген дерек мәліметтерінің барлығы да біз қарастырып отырған мәселе үшін маңызы өте зор болып табылады. Оларды жүйелі түрде және бір бірімен салыстыру арқылы біз тарихи оқиғалардың барынша шынайылылығына көз жеткіземіз.

**I**

**Хақназар хан – XVI ғ. Қазақ хандығының қайта өрлеу кезеңінің басты тұлғасы**

XV ғасыр ортасында қазақ этносының этникалық сипаттағы мемлекеті ретінде тарих төріне көтерілген Қазақ хандығы XIX ғасырдың алғашқы ширегіне дейін өмір сүріп, өз тарихында екі үлкен кезеңді басынан өткереді. Бірінші кезең – біртұтас кезең, яғни бір орталықтан басқарылған басқару жүйесі болған кезең болса, екіншісіне – бытыраңқылық, яғни қазақ жерінде бір-біріне бағынбайтын бірнеше хандардың қатар өмір сүрген кезеңі жатты.

Қазақ хандығы дәуірінің біртұтас кезеңі XV ғасырдың ортасынан XVIII ғасырдың басына дейінгі аралықты қамтыды. Ал Тәуке ханның өлімінен кейін екінші кезеңнің, бытыраңқылық кезеңінің басталғаны белгілі. 250 жыл уақытқа созылған алғашқы кезеңде Қазақ хандығында он жеті хан билікте болған екен. XV ғасырда үш хан (Керей хан, Жәнібек хан және Бұрындық хан), XVII ғасырда - бес хан, ал XVI ғасырда – тоғыз хан биліктің тізгінін ұстайды. Осы XVI ғасырдағы тоғыз ханның бірнешеуінің ғана есімдері қазақ тарихында ерекше айтылады. Олар – Қасым хан, Хақназар хан және Тәуекел хан.

Аталған хандардың ел тарихында атқарған рөлдері ерекше. XVI ғасырдың екінші онжылдығында атақты Жәнібек ұлы Қасым хан қазақ мемлекетінің туын биікке көтеріп, бүкіл әлемге танытса, оның ұлы Хақназар хан сол ғасырдың орта тұсы мен екінші жартысында хандықтың жығылған туын қайта көтерген, қазақ халқының басын біріктіруші тұлға ретінде тарихта қалды. Қазақ хандығының тарихын алғаш зерттеушілердің бірі – В.В.Вельяминов-Зернов Хақназар ханды хандық тарихындағы «қайта өрлеудің» басты тұлғасы деп бағалайды[1, 333]. XIX ғасырдың 60-шы жылдары берілген бұл тарихи баға күні бүгінге дейін маңызын жоғалтпай келеді. Сонымен қатар, Хақназар хан Қазақ хандығының біртұтас кезеңіндегі тарихында ең ұзақ ел билігін ұстаған билеуші ретінде белгілі.

Тарих ғылымында Хақназар ханға арналған арнайы монографиялық зерттеу жұмысы әлі күнге дейін жоқ. Қазақстан тарихының әр жылдардағы академиялық томдарының Қазақ хандығының тарихына арналған тарауларында оның өмірі мен билік құрған жылдары бір-бірімен тығыз байланыста қарастырылып өтіледі.[2,153-157; 3,123-126; 4,285-288; 5,396-403]. Сондай-ақ соңғы ширек ғасыр ішіндегі жекелеген авторлардың Қазақстан тарихына арналған оннан астам оқулықтарында ол туралы өте қысқа көлемде сипатталады. Керісінше, осы кезеңде зерттеуші – мамандардың еңбектері мен мақалаларында Хақназар ханға қатысты мәселелер тереңірек қарастырылады[6,283-289; 7,185-190; 8, 9,]. Ал 2015 жылы Қазақ хандығының 550 жылдығын мерекелеуге байланысты Хақназар ханға арналған жеке мақалалар бірнеше жинақтарда жарық көрді[10,69-72; 11,37-42]. Төменде бұрыннан белгілі ортағасырлық деректер мен тарихнамалық материалдарға сүйеніп, Хақназар ханның қазақ тарихындағы рөліне талдау жасалық.

Хақназар хан (парсы деректерінде - Хакк – Назар, Хакназар, орыс деректерінде - Ак – Назар деп жазылады) – Қасым ханның кіші ұлдарының бірі. Қасым ханның үлкен ұлдарының бірі – Мамаш хан, ол туралы дерек мәліметтерінде азды-көпті айтылады[12,111; 306; 309]. Қадырғали Жалайырдың мәліметі бойынша оның анасының есімі – Ханық сұлтан – ханым[13, 121]. Хақназар ханның нақты қай жылы дүниеге келгені белгісіз, бірақ Т.И.Сұлтанов: «Мұхаммед Хайдар Дулати бойынша Қасым хан 1518 жылы қайтыс болған, олай болса Хақназар – хан 1519 жылға дейін дүниеге келген», - деп есептейді[7, 187]. Ал ортағасырлық тарихшы Гаффари 1564/65 жылы жазылған шығармасында Қасым ханды 1523-1524 жылы ( хижра бойынша 930 жыл) қайтыс болған деп көрсетеді[14, 212]. А.Исин орыс деректерінің мәліметтеріне сүйене келе, Қасым ханның қайтыс болған жылын 1521 жыл деп нақты көрсетеді[15,49]. Біз бұл датаны нақты деп есептейміз. Сол себепті де біз, Хақназар ханды дәл мына жылы дүниеге келген деп айта алмаймыз, тек болжам ретінде 1510-1520 жылдар аралығында өмірге келген деп санаймыз.

Хақназар ханның билікке келгенге дейінгі өміріне қатысты мәліметтерді ешқандай жазба дерек бермейді. Тек ауыз әдебиетінің материалдарында Хақназардың қазақ билігіне келгенге дейін ноғайлар мен башқұрттардың ханы болғандығы жөнінде мәліметтер айтылады[16,59; 17,29]. Башқұрт старшыны Қ.Мулакаевтың әңгімесіндегі және А.Левшиннің аңызындағы Акназар хан жөніндегі мәліметтерді жазба деректермен салыстыра келе, В.В.Вельяминов-Зернов оның қазақ ханы Хақназар екендігіне көзін толық жеткізеді[1,336]. Осы пікірден кейін Хақназар хан туралы тұжырым айтушы тарихшылар оны теріске шығармайды, керісінше одан әрі дамыта түседі. Мысалы, 1943 жылғы «Қазақ ССР тарихында» бұл тұжырым былайша кеңейтіледі: «Хақназар – хан өзінің балалық және жасөспірімдік кезін ноғайлар арасында өткізді. Сонда жүріп ол әскери өнерді меңгерді және қолбасшылық дарынын дамытты»[2,153].

Күні бүгінге дейін ешбір зерттеуші Хақназар ханның ноғайлар арасында қандай жағдайларға байланысты болғандығы жөніндегі сұраққа қисынды жауап берген емес. Ноғай Ордасы тарихының маманы В.В.Трепавлов бұл сұраққа мынадай мазмұнда екіұшты жауап береді. «1523-24 жылдан... кейін ноғайлар бұрынғы жеңілістері үшін кек алу мақсатында қазақтарға шабуылдар жасай бастады. Бірнеше қазақ сұлтандары қаза тапты. Қасым ханның ұлы Хақназар бір ноғай мырзасының ұлысында (тұтқын ретінде?) болды»[18,144]. Осы сұраққа байланысты төменде біз өз ойларымызды білдірсек.

XVI ғасырдың 20-30 жылдары қазақ-ноғай қатынастары өте шиеленісті жағдайда дамиды. Қадырғали Жалайыр дерегінде осы жылдардағы екі жақты қатынастың қандай сипатта дамығандығын көрсететін мынадай мәліметтер айтылады. «Үсек хан. Оның ұлы Болат сұлтан еді. Ақыр аяғында Болатсұлтан өз ұлдарымен ноғай соғысында (ұрысында)шаһит болды.

Жәдік хан. Шағым мырзамен соғысып, Жыланды төбеде бір ұлымен бірге шаһит болды.

Ахмед хан. Шейдақ бекпен болған шайқаста шаһит болды. Орақ мырза шаһит қылды»[13,122].Көріп отырғанымыздай, ноғай мырзалары қазақ хандары мен сұлтандарына қарсы қарастырып отырған жылдары өте аяусыз күресіп, мүмкін болған жағдайда билеуші әулет өкілдерін қырып отырған. Егер де Хақназар да ноғайларға тұтқын ретінде қолға түсірілсе, Жалайыр мәліметіндегідей, басқа сұлтандармен бірге жастығына қарамастан ол да о дүниеге аттандырылар еді. Бірақ олай болмағанын көріп отырмыз. Олай болса, Хақназардың ноғайлар арасында болуы басқа жағдайларға қатысты болса керек. Енді соны түсіндірелік.

XVI ғасырдың алғашқы жылдары атақты ноғай биі Мұсаның қайтыс болуынан кейін оның мұрагерлері арасында алауыздықтар пайда болады да, ел бірлігі әлсірей бастайды. Осындай жағдайды жақсы пайдаланған Қасым хан билігінің соңғы 3-4 жылын хандықтың батыс бөлігінде өткізіп, хандықтың шекарасын Еділ өзеніне дейін кеңейтеді. Еділдің шығыс жағындағы кейбір ноғай мырзалары өз ұлыстарымен бірге қазақ ханының билігіне мойынсұнады. Жаңадан қосылған ноғай мырзаларын өзіне жақындатудың тиімді жолдарының біріне – олармен туысқандық байланыстарды орнату болатын. Мұндай тәсіл тарихта өте жиі кездеседі. Осындай мақсатта Қасым хан өзінің бір қызын Мұса бидің Ханзада атты бәйбішесінен туған, сол жылдардағы ең беделді ноғай мырзаларының бірі - Шейх-Мамайға ұзатады[1,336; 6,276; 10,69; 19,49]. Шейх –Мамай - Еділдің шығыс жағындағы жерлерге иелік ететін және оған башқұрт тайпалары бағынышты болды. Сондай-ақ Шейх – Мамай Сібір хандығымен, Қазақ хандығымен қарым-қатынастарды жүргізіп отырды.

1521 жылы Қасым хан қайтыс болып, оның мұрагері Мамаш бір жылдан кейін тақ үшін таласта қарсыластарының қолынан қаза тапты. Қарсыластар жап-жас Хақназарға да қауіп төндірсе керек. Қасым хан әулетіне адал берілген адамдар Хақназарға төніп келе жатқан ажалдың бетін бұрғызып, жас баланы ноғай мырзасына ұзатылған әпкесінің қолына барып паналатады. Хақназар ханның жас кезінде ноғайлар арасында болуының себебін біз осындай жағдайлармен түсіндіреміз. Хақназардың ноғайлар арасында болуы шамамен 15-16 жылға созылады.

Өз кезегінде атақты ноғай мырзасы Шейх-Мамай да Хақназарды қолында ұстау арқылы өзінің алға қойған мақсаттарын жүзеге асыруды көздейді. Едіге заманынан бері оның ұрпақтары ноғай ұлысында би лауазымын алу үшін міндетті түрде көршілес Шыңғыс ұрпақтары басқарып отырған мемлекеттің ресми ханының біреуінен мойындалуы тиіс болды. Көп жағдайда ноғай мырзалары хан әулетінің жас өкілдерін көршілес елдерде таққа отырғызып, «бірі хан, бірі би» болатын дәстүр қалыптасқан-ды. Оған дәлел ретінде, «Хажы Мұхамед оғланды Мансұр би хан көтерді. Бірі хан, бірі би болып жүрер еді»[13,119], «Бұлхайыр (Әбілқайыр хан) хан Нурад-дин мырзаның ұлы Уақас бимен шексіз көп достығы бар еді... Бір уақыт бірі хан, бірі би болып жүрген еді»[13, 120], «Өзбек ішінде айтылатын «Әбілқайыр хан, Қазы би болды, Иадгар хан, Мұса би болды», - сөздің мәнісі осы болар»[20,125]. XV-XVI ғасырларда бұрынғы Алтын Орда аумағында құрылған мемлекеттердің тарихынан мұндай мысалдарды көптеп кездестіруге болады.

XVI ғасырдың 20-шы жылдары ноғай ұлыстарында Мұса бидің көптеген ұлдары арасында - Шейх-Мұхаммед(Шихым, Сагим, Шағым), Шейх-Мамай, Хажы – Мұхаммед(Қошым), Алшағыр, Сейіт-Ахмед(Сейдақ,Сейтек, Шейдақ) ең зор беделге ие болады. Егерде XVI ғасырдың 20-шы жылдарында қазақ қоғамында тақ үшін таластар жаңа басталып жатса, ноғай ұлыстарында бұл үдеріс өзінің мәресіне жақындап қалған болатын. Соған байланысты жоғарыда аталған Мұса бидің ұлдары өздері үшін немесе мұрагерлері үшін «бірі хан, бірі би» қағидасына сай келетін хан әулетінің жас өкілін өз ордасында ұстауға мәжбүр болды. Шейх-Мамай да осындай мақсатпен жас Хақназарды ордасында ұстайды. Ал оның Хақназарға жезделігі қосымша рөлге ие болған дейміз.

Шейх-Мамайдың ордасында Хақназардан басқа тағы да өзге билеуші әулет өкілдері болады. В.В.Трепавловтың зерттеуінде Хақназармен бірге ноғай мырзасының ордасында сібірлік Ибақ ханның немерелері – Көшім мен Ахмет-Керей сұлтандардың болғандығы жөнінде айтылады[18,179]. Зерттеушінің пікірінше, болашақта ноғай мырзасы көршілес елдерде өзіне тәуелді билеушілерді отырғызу мүмкіндігіне ие болған[18,179].

Хақназар ханның қазақ тағына келгенге дейінгі өміріне қатысты мәселеге назар аударсақ.

Хақназар ханның билікке келгенге дейінгі өмірі Ноғай Ордасында өткендіктен, қарастырып отырған жылдардағы сол елдегі кейбір оқиғалар барысы хан әулетінің өкілі болғандықтан оған әсерін тигізбей қоймайды. Ноғай билеушілері өздерінің мүддесіне сай оны қолданады, пайдаланады. Ноғай Ордасының XV-XVI ғғ.саяси тарихы В.В.Трепавловтың еңбегінде өте жақсы қарастырылған[18]. Сол себепті де біз ноғай тарихындағы Хақназар ханға қатысты оқиғаларға шолу жасап, ғана назар аударамыз.

XVI ғасырдың екінші ширегінде Ноғай Ордасы бұрынғы Алтын Орда аумағында қалыптасқан мемлекеттер арасында ең қуатты саяси күшке айналады. Ноғай ұлысының батыс бөлігінде Мамай мырза бастаған күш Қырым ханын Астраханда тас-талқан етіп жеңіп, түбекті тонауға ұшыратса, шығыс бөліктегі ноғай мырзалары қазақ қоғамында қалыптасқан саяси дағдарыстарды пайдаланып қазақ сұлтандарын бірнеше рет жеңеді де, бірнеше хан мен сұлтандарды «шаһит» қылады. Қазақ сұлтандарының иеліктері Еділ бойынан Жемге дейін қысқартылады. Ноғай мырзаларының билігі Батыс Қазақстан, Башкирия және Сібір хандығына тарайды.

Жоғарыда айтып өткеніміздей, Еділден шығысқа қарайғы жерлер, Башкирия Шейх-Мамайға тәуелді болды. Қазақстан аумағындағы ноғай ұлыстарына Шейх-Мамай бастаған мырзалар билік жүргізсе, башқұрт тайпаларын басқару ісі ноғай биі атынан хан тұқымына тапсырылады. Ол хан тұқымы – Шейх-Мамайдың қолында тәрбиеленген Хақназар болды. Хақназар ханның башқұрт жеріндегі билігін В.В.Трепавлов былайша баяндайды: «Сонымен, Шейх-Мамай өзінің тәрбиеленушісі, әрі туысы Хақназарды Башкирияға жіберді. Оның (Хақназардың) басқаруы кезінде башқұрттарда ноғай үстемдігінің жүйесі толығымен қалыптасып болды. Р.Г.Игнатьевтың әсерлеп жазғанындай: салықтың күшеюі(бұл жаңалықтың күшті болғаны сондай, халықтың жадында әлі сақталған), мырзалар мен жергілікті ақсүйектердің сатылы басқару жүйесі; мүмкін дәл осы жылдары башқұрттар арасында исламды күштеп таратылды. Жалпы алғанда, Шейх-Мамай мен Хақназардың қатал жаңашыл өзгерістері 1530-шы жылдары Ноғай Ордасында қолға алынған әкімшілік өзгерістердің арнасына сай жүргізілді»[18,186]. Біздің ойымызша, Хақназар ханның жасы бұл жылдары 20-ларда болса керек. Ол бұған дейін зерттеушілер айтып өткеніндей, тек әскери және қолбасшылық өнерді ғана емес, сонымен бірге әкімшілік басқару істерін, жергілікті ақсүйектермен қатынастар орнатуды, саясаттағы әртүрлі қитұрқы тәсілдерді де меңгере бастаған деп топшылаймыз. Кейіннен бұл жинақтаған тәжірибе оның қазақ тағында ұзақ жылдар отыруына септігін тигізеді.

Хақназар ханға қатысты келесі бір сұраққа оның қай жылы Қазақ хандығының тағына отырғандығы жөніндегі сұрақ жатады. Бұл сұрақ Қазақ хандының тарихы үшін маңызды болса да, зерттеушілердің басым бөлігі оны айналып өтеді. 1943 жылғы «Қазақ ССР тарихында» Хақназар ханның қайтыс болған жылы 1580 жыл деп көрсетіледі де, «Хақназар ханның билігі 20 жылдай болды» , - делінеді[2,154-157]. Академиялық басылым авторларының пікірінше Хақназар хан шамамен 1550-ші жылдар аяғында билікке келген. 1969 жылғы МИКХ-тың (Материалы по истории Казахских ханств XV-XVIII веков) «Ескертулерінде» Хақназар ханның билік құрған жылдары деп 1538-1580 жылдар көрсетілген[21,536]. Ғылыми жағынан салмағы өте ауыр жинақтың ықпалымен қазіргі кезеңдегі Қазақстан тарихының оқулықтарының бәрінде 1538 жыл – Хақназар ханның билікке келген жылы деп жазылып жүр. Қазақ хандығы дәуірінің белгілі зерттеушісі М.Әбусейітова бұл датаға 1540-шы жылдардың соңын жатқызады[19,49]. Т.И.Сұлтанов та осы пікірді ұстанады[7,188]. Бұл сұрақ бойынша В.В.Трепавловтың дәлелдеулері біздің көңілімізге қонады.

Төменде автордың дәлелдемелеріне тоқталалық.

Хақназар ханның қазақ тағына келгенге дейінгі өмірі ноғайлар арасында, Шейх-Мамайдың ордасында және Башқұрттаға хан болғаны дәлелденген тұжырым. XVI ғасырдың 20-30 –шы жылдарының да ішкі және сыртқы саясатта қазақтар үшін өте қолайсыз болғаны белгілі. Қазақтарға қарсы осы жылдары Шығыс Түркістандағы Могулия билеушісі шағатайлық Абд ар-Рашид хан мен Мауереннахрдағы шибанилық Ұбайдолла хан әскери одақ құрса[12,284], 1536 жылы батыста ноғай билеушілері Сейіт-Ахмет пен Шейх-Мамайдың бастамасымен Ноғай Ордасы, Бұхара, Хиуа хандықтарының саяси және әскери одағы дүниеге келеді[18,183]. Қазақ хандығына қарсы құрылған әскери одақтар қимылға көшіп, бірден нәтижесі байқалады. 1537 жылы Жағат уалаятының шекарасында болған ірі шайқаста қазақтар жеңіліске ұшырап, Тоғым хан және 37 қазақ сұлтаны қаза табады[13,122]. Шамамен осы жылдары ноғайлармен болған бір соғыста Үсек ұлы Болат сұлтан өз ұлдарымен, Шағым мырзамен болған соғыста Жәдік хан бір ұлымен қаза табады[13,122].

Қазақ билеушілерінің ірі жеңілісі барлық көршілес елдерге тарайды. Тіпті Кашмирдегі Мұхаммед Хайдар Дулати да бұдан хабардар болып, 1541-1543 жылдары жазылған атақты кітабының екінші бөліміндегі 33- ші тарауда «...Ең ақырында сәтсіз тағдырдың қырсығынан соншама халықтан міне бүгін төртінші жыл болып барады, ешбір жерде із де қалмапты. Отызыншы жылдары (930 (1524 жылы) қазақ саны мың-мың (миллион) болатын. Қырық төртінші жылы (944 (1537) сонша халықтан бұл жерде еш белгі қалмаған»[12,306-307]. Бұл мәліметтен 1537 жылды – Қазақ хандығының саяси құлдырауының ең соңғы нүктесі деп қабылдауымыз керек. Т.И.Сұлтановтың есептеуі бойынша Қазақ хандығының «уақытша әлсіреу» жылдарындағы ішкі талас –тартыстар мен сыртқы қарсыластармен күрестерде 60-тан астам қазақтың хандары мен сұлтандары қаза тапқан екен[7,184].

Қазақ хандығындағы жағдайды Ноғай Ордасы тез пайдаланады. Бұл туралы В.В.Трепавлов былай деп жазады: «Ноғай соғысысының ноғайлар үшін болған нәтижелерінің біріне қазақ тағын иеленуге мүмкіндіктің тууы жатты. Дәл осы кезде таққа Хақназар отырғызылады»[18,184]. Әрине, Хақназар таққа отырысымен бірден дербес саясат жүргізе алмайтын еді. Ол алғашында өзін билікке әкелген ноғай мырзасына тәуелділікті сақтауға мәжбүр болады.

Осылайша, біз Хақназар ханның Қазақ хандығының тағына келген жылы - 1538 жыл деген пікірді жақтаймыз.

Енді Хақназар ханның Қазақ хандығының «қайта өрлеу» кезеңіндегі жүргізген саясатына көшелік.

Хақназар ханның 40 жылдан астам билігінің алғашқы он жылдығы туралы ешқандай мәлімет жазба деректерде де, ауызша деректерде де кездеспейді. Біздің ойымызша, оның бірнеше себебі болған. Бірінші себепке – өз билігінің алғашқы он жылы ішінде ол қазақ қоғамында қалыптасқан ішкі саяси жағдайға байланысты сыртқы саясатта белсенділік таныта алмаған. Тек ішкі саяси мәселелермен айналысқан секілді. Сол себепті де ол жөнінде жазба дерек авторларында мәліметтер болмаған. Екінші себепке, осы жылдары Хақназар ханның өзін билікке әкелген ноғай мырзаларының ықпалында болуын жатқызамыз.

М.Қ.Әбусейітованың көрсетуі бойынша Хақназар хан туралы алғашқы жазба мәлімет хижра жыл санауы бойынша 955 жылға, ал біздің жыл санауымызбен 1548/1549 жылға сәйкес келеді[21,49]. Мұнда Хақназар оғланның Әмудариядан жүзіп өтіп, Пул-и Хатун түбіндегі шайқасы туралы баяндалады.

Зерттеушілердің көрсетуі бойынша Хақназар хан тұсындағы Қазақ хандығының сыртқы саясаттағы белсенділігі XVI ғасырдың екінші жартысынан бастап байқала бастайды[19,49; 7,188-189]. Қасым ханнан кейін Қазақ хандығында қалыптасқан ішкі саяси дағдарысты көршілер қалай пайдаланса, XVI ғасырдың екінші жартысының алғашқы жылдары –ақ Хақназар хан көршілердегі саяси қайшылықтарды өз пайдасына қолдана бастайды. Бұл кезеңде Қазақ хандығының батыстағы көршісі - Ноғай Ордасында, оңтүстіктегі басты қарсыласы - Мауереннахрдағы Шайбан әулетінде және Шығыс Түркістанда шағатайлық Абд ар-Рашид ханның қайтыс болғанынан кейін қалыптасқан ішкі саяси жағдайлар Қазақ хандығына бұрынғы жоғалтқан позицияларын қалпына келтіруге мүмкіндіктер береді. Хақназар хан көршілес елдерде қалыптасқан саяси жағдайларды шебер пайдалана отыра, қазақ халқының этникалық аумағын қайта жинауға кіріседі. Қазақ халқының этникалық аумағын біріктіру дегеніміз – көшпелі және жартылай көшпелі мал шаруашылығымен айналысатын қазақ ру-тайпаларының өмір сүру кеңістігін, яғни шаруашылық үшін қажетті маусымдық жайылымдар мен көшіп-қону жолдары мен бағыттарын, сауда орталықтарын біртұтас этносаяси кеңістікке біріктіру болып табылады.

Алдыменен, Ноғай Ордасындағы саяси жағдайларға байланысты Хақназар ханның жүргізген саясатына тоқталсақ.

XVI ғасырдың екінші жартысында Қазақ хандығының Ноғай Ордасымен, Шығыс Түркістандағы шағатай әулетімен, Мауереннахрдағы шайбани әулетімен жасаған қарым-қатынастарында белсенділік көрсетуін, ең алдымен Хақназар ханның билігі тұсында қазақ қоғамындағы билеуші әулетте саяси бірліктің сақталғандығын байқаймыз. Екіншіден, мемлекет басқару ісі, билеуші әулет өкілдерімен, жергілікті ру-тайпа басшыларымен қатынас мәселесінде Хақназар хан тәжірибе жинақтап, әкесі Қасым хан тұсындағыдай, зор беделге ие бола бастайды. Оның бір көрінісіне XVI ғасырдың екінші жартысында Мауереннахр мен Дешті Қыпшақтағы тарихи оқиғаларды баяндау барысында ортағасырлық автор Хафиз Таныштың қазақ билеушілерін былайша сипаттауы жатады: «Хақ-Назар-хан, Жалым–сұлтан, Шығай-сұлтан, Достай-сұлтан секілді қазақ билеушілері (падишахан-и казак) басқа да бауырларымен және ұлдарымен Талас өзенінің бойында орналасты»[21,246]. Бұл сипаттау Мұхаммед Хайдар Дулатидың 1513 жылы Сайд-ханның Шу бойындағы Қасым ханның ордасына келген кезде оны күтіп алуға шыққан қазақ билеушілерінің аты-жөндерін рет-ретімен баяндауына ұқсайды. Онда былай делінген болатын: «Қасым хан жасының ұлғаюына байланысты ханды қарсы ала алмайтынына кешірім өтініп, Жошы әулетінен тараған кейбіреулерінің жасы елу мен алпысты алқымдап қалған отыз-қырық сұлтанды, солардың ішінде Жаныш хан, Таныш хан, Мамаш хан, Жан Хайдар сұлтан, Қарыш сұлтан және тағы басқаларға тізе бүгіп құрметпен қарсы алсын деп бұйырды»[12,309]. Мұсылман авторларының екі мәліметіндегі баяндаудағы ортақ белгіге – қазақ билеушілері есімдерінің жасы мен беделіне қарай берілуі жатады. Сондай-ақ осы жылдардағы орыс тіліндегі деректерде де осы қағидат сақталынып, қазақ билеушілерінің есімдері «Хақназар хан, Шығай сұлтан, Жалым сұлтан және тағы басқа сұлтандар» деп ретімен айтылады[23,151].

Хақназар хан тұсындағы қазақ-ноғай қарым-қатынасының негізгі өзегін жер мәселесі құрады. Қасым хан тұсында Еділ өзеніне дейін кеңейген қазақ шекарасы, одан кейінгі «уақытша әлсіреу» жылдары Арал теңізінің солтүстігіндегі жерлерге, Ырғыз өзеніне дейін қысқарған болатын. Хақназар ханның батыс бағыттағы саясатының басты мақсаты – Қазақстанның батыс бөлігіндегі жерлерді қайтару болды.

XVI ғасырдың 20-40-шы жылдарындағы Ноғай Ордасындағы саяси тұрақтылық 1549 жылы ноғай биі Шейх-Мамай қайтыс болғаннан кейін саяси тұрақсыздыққа ауысады. Билікке Мұса бидің кіші ұлдарының бірі – Жүсіп келеді, ал інісі Исмайыл мырза нұраддин болып тағайындалады. Жүсіп пен Исмайыл арасындағы қатынас күрделі түрде дамып, әсіресе Мәскеу патшалығының Қазан хандығына қарсы жүргізген саясатына байланысты қатты шиеленісіп кетеді. Ноғай мырзалары би мен нұраддин бастаған екі лагерьге топтасып жаңа күресті бастайды. Күрес барысында 1554 жылы соңғысы ағасын өлтіріп тынады. Жеңіліс тапқан Жүсіптің ұрпақтары мен жақтастары жан-жаққа қашуға мәжбүр болады. Олардың бір бөлігі Қазақ хандығына қашып, Хақназар ханды паналайды. Хақназар ханға келгендер Шейх-Мамай бидің ұлдары, Жүсіп бидің ұлдары және олардың қоластындағы ру-тайпалар болатын.

Ноғай Ордасынан Алшағырдың немересі, Орақтың ұлы Ғази мырза бастаған рулар бөлініп кетіп, жеке «Кіші ноғай» ордасын қалыптастырады. Ал негізгі бөлік – «Үлкен ноғай» деген атаумен атала бастайды. «Жығылғынға жұдырық» дегендей, ноғай мырзалары арасындағы саяси дағдарыс елді бір әлсіретсе, 1555 жылы басталған аштық «Үлкен ноғай» халқын есеңгіретіп жібереді.

Хақназар ханның ноғайларға қатысты жүргізген саясаты осы кезден бастап анық көріне бастайды. Ғылымға бұрыннан белгілі және соңғы жылдары ғылыми айналымға енгізілген дерек мәліметтеріндегі ақпараттарға сүйене отыра, Хақназар ханның жүргізген саясатын қарастыралық.

Біз сөз етіп отырған мәселе бойынша алғашқы дерек – 1557 жылға сәйкес келеді. Осы жылдың шілде айында Исмайыл бидің Мәскеуге жазған хатында былай делінген: «Немере туыстарымның бәрі менен бөлініп, Жайықтың арғы жағында қалып қойды. Олар Қазақ ханына қосылып менімен соғыспақ. Қолайлы сәтті күтіп отыр»[1,333]. Бұл мәліметтен осы жылдардағы қазақ-ноғай қатынасынан хабардар болып қана қоймай, сонымен бірге жалпы Қазақ хандығы жөнінде ақпараттар алуға болады. Исмайыл бидің қарсыластары Қазақ хандығын паналай отыра, Хақназар ханды Исмайыл биге қарсы соғысуға шақырған секілді. Өкінішке орай, одан кейінгі жылдардағы оқиғаларды баяндайтын деректердің тапшылығы қазақ-ноғай қарым-қатынастарының ары қарай қалай өрбігенін нақты көрсете алмайды, тек жалпы сипаттама жасауға мүмкіндік береді.

Қазақ-ноғай қарым-қатынасынан хабардар беретін келесі бір дерек мәліметтері – 1560-шы жылдарының соңғы жылдарына сәйкес келеді. Бұл кезде Үлкен ноғайлы елінің биі Исмайыл ұлы Дін-Ахмед би (1563-1578 жж. би болған) болатын. Тарихшылардың бәрі дерлік оның жеке басына жігерсіз, батыл емес баға береді[18,281-282]. 1569 жылы ноғайларға барып қайтқан орыс елшісі Семен Мальцев: «...и Казатцкие орды Акназара царя и Шигая царевича и Челыма царевича, а с ними 20 царевичев, приход их был на Нагай, и был бой писал...»,- деп хабарлайды[22,128; 23,151]. Осы мәліметке және дәл осы кезеңге қатысты қазақ-ноғай қарым-қатынасын көрсететін басқа да тың мәліметтерге сүйенген В.В.Трепавлов Хақназар хан бастаған қазақ күштерінің ноғайларға қарсы жасаған жорығының уақытын 1568 жылдың күзінде болған деп нақты дәлелдейді[18,331]. Жорық барысында қазақтар Жем бойындағы ноғайларды Жайыққа қарай ығыстырады. Ноғайларды толық жеңілістен Астраханнан көмекке келіп жеткен орыс патшасының әскері құтқарып қалады. Ноғай-орыс әскерімен болған ұрыста қазақтардың 1-2 сұлтаны қаза тауып, кейін шегінуге мәжбүр болады[23,152]. Ал 1570 жылы тамыз айында Қырымдағы Мәскеу елшісі Афанасий Нагой Жем мен Жайық өзендері аралығында көшіп-қонып жүрген Шейх-Мамай ұрпақтарына Хақназар ханның келесі жорығын ұйымдастырғанын баяндайды: «А сказывали деи царю, что Казатцкие Орды Акназар царь ногайских мурз Шихмамаевых детей побил...»[23,153].

1570 – ші жылдары қазақ –ноғай қарым-қатынасы одан әрі шиеленісе түседі. Әскери әрекеттермен қатар, дипломатия да қатар іске кірісіп кетеді.

Ноғай биі Дін-Ахмедтің Қырым ханы мен орыс патшасына жіберген елшілерінің хабарламаларынан және алынған жауаптардан Хақназар ханға қатысты мынадай мәліметтерді көреміз.

Ноғайларға қарсы күрес барысында Хақназар хан Қырым хандығымен байланыс орнатады. Бұл жағдай Дін-Ахмед биге жетеді де, ол Қырым ханына мынадай сипатта хат жібереді. Хақназар хан «Сарайшықты менің жерім» деп отыр, ертең ол Сарайшықты алғаннан кейін, одан әрі Қырымды да алмақ ойы бар»[23,166-167]. Осы хат арқылы Дін-Ахмед би Ноғай Ордасына қарсы Қырым хандығы мен Қазақ хандығы арасында қалыптаса бастаған одақты болдырмауға тырысқаны анық байқалады. 1577 жылдың сәуірінде Қазы мырзаның Қырым ханына жазған хатында қазақтардың Сарайшықты алғаны жөнінде айтылады[23,166-167].

Хақназар хан ноғайларға қарсы күресте XVI ғасырдың 70-ші жылдарының ортасында Мәскеуге де өз елшілігін жібереді. Ноғайлар жағы бұған наразылық білдіреді де, мынадай мазмұнда хат жолдайды: «Хақназар ханмен және оның атасы Орыс ханмен біздің арғы бабамыз Едіге би қай жерде болмасын үлкен жаулықта болған. Олар сондай біздің жауларымыз. Ал сен қай жылы Бұхар ханының(Ескендір хан, Абдулла ханның әкесі) елшісіне және Азим ханның (Хорезм билеушісі Хажы Мұхаммед хан) елшісіне өз елшіңді қосып жіберіп, Хақназар ханмен достықта болыпсың... Менімен дос бола тұра, олай жасағаның болмайды. Дәулет Герей ханмен бір дінде болсам да, мен онымен байланыста емеспін, ал Хақназар хан мен сен екеуің өзге діндесіңдер, достасуларың дұрыс емес»[23,170]. Ал орыс патшасының ноғай биіне жазған жауап хатында Хақназар хан елшілігінің Мәскеуде болғандығы расталады. Ол туралы орыс патшасы IV Иван ноғай биіне жазған хатында айтады. Онда былай делінеді: «...А в прежних летех, как нагайские мирзы от нашего жалованья поотстали были и сложась с крымским царем воевать приходили на нашю землю, а в то время Акназар царь присылал к нам своих послов. И мы однова послали были своих служилых татар к Акназар царю казацкому»[23,171].

Біз бұл келтірген мәліметтерден Хақназар ханның XVI ғасырдың 60-70-ші жылдары бұрынғы Алтын Орда аумағындағы белсенді саяси күштер – Қырым хандығы, Ноғай Ордасы және Орыс патшалығы арасындағы саяси жағдайлар мен қарым-қатынастарды жіті бақылап отырғанын және қалыптасқан жағдайларға байланысты Қазақ хандығына тиімді, қолайлы жолдарды іздестіріп, соған сай саясат жүргізіп отырғанын көреміз.

Хақназар хан тұсындағы қазақ-ноғай қарым-қатынасынан мәлімет беретін келесі және соңғы дерек – 1577 жылға сай келеді.

1577 жылы 27 шілдеде ноғай Ордасына барып келген бояр ұлы Борис Доможировтың есебінде қазақтарға қатысты мынадай мазмұндағы мәлімет айтылады: «Осы көктемде қазақтар Ақмырза мен Бекмырзаның(Шейх-Мамайдың ұлдары) ұлысын шауып, көп малын айдап кетіп, бес адамын тұтқындапты. Сосын бесінші адамды Дін-Ахмед би мен Орыс мырзаға жұмсап, «Хақназар хан патшамен татулықта, Ташкентпен де, Үргенішпен де татулықта тұр. Хақназар сіздерге соғыс ашады, Жайық пен Еділ бойында көшіп-қонғызбайды» деген сөздерді айтуды тапсырыпты»[23,170]. Бұл мәлімет қазақ-ноғай қарым-қатынасындағы кезекті бір кезеңнен ақпараттар беріп, екіжақты қатынастың сипатын түсінуге жәрдем береді. Хақназар ханның осы жылдары күшейгені соншалықты, ол өзінің түпкі мақсаты - Еділ мен Жайық өзендерінің бойындағы жайылымдарды иелену екенін, яғни Қазақ хандығының батыстағы шекарасын әкесі Қасым ханның билігі кезіндегідей жағдайға жеткізу екенін ашық айтып отыр.

Хақназар хан қазақ жерінің батыстағы шекарасын Еділге дейін кеңейту үшін ноғай билері мен мырзаларымен қалай күрессе, солтүстіктегі шекараны да қамтамасыз ету үшін Сібір ханы – Көшім ханмен де ашық айқастарға шығады. Біз бұған дейін айтып өтекніміздей, XVI ғасырдың 20-шы жылдары екі жас сұлтан ноғай мырзасы Шейх-Мамайдың ордасында бірге тәрбиеленеді. Сондықтан да Хақназар мен Көшімді бірін-бірі өте жақсы біледі деуге толық негіз бар. Жас кездерінде бір ордада болып, ортақ тәрбие көріп, бірге ержетсе де, Хақназар да, Көшім де билік басына келгеннен кейін мемлекет тұрғысынан саясат жүргізеді. Тарихшы М.Әбдіров Көшім ханның жеке басына мынадай баға береді: «Көшім хан жігерлі және атаққұмар болатын, ол Сібірде орталықтандырылған және қуатты мемлекет құруға ұмтылды»[24,65].

1563 жылы Көшім хан Сібір хандығының тағын иеленіп, билігін тұрақты ету үшін тағы да жеті жыл күрес жүргізеді де, тек 1570-1571 жылдары ғана ол орталықтандырылған мемлекеттік жүйені қалыптастыра алады. Сібір хандығының оңтүстіктегі көршісі Қазақ хандығы болды. Және екі хандық та екі мықты билеушілерінің арқасында күшейе бастаған болатын. Жайылымдық жерлерді айтпағанның өзінде геосаяси, халықаралық сауда, керуен жолдарының қауіпсіздігі секілді мәселелерде екі мемлекеттің мүдделері бір-біріне қайшы келіп жатты. Сібір хандығы тарихының қазіргі кезеңдегі мамандарының бірі тарихшы М.Әбдіров Қазақ хандығы мен Көшім хан тұсындағы Сібір хандығының қарым-қатынасының басты себебін былайша түсіндіреді: «Ноғай Ордасының, Сібір хандығының және Қазақ хандығының тұрғындары - әртүрлі мемлекеттердің құрамына енген туыс түркі тілдес тайпалар болды... Шайбан әулетінің Орта Азияға кетуімен қазақ хандары Жайық пен Еділ және Ертіс, Сырдария мен Оңтүстік Сібір аралығындағы жердің заңды иесімін деп санады. Мұнымен сібір хандары мен ноғай мырзалары келісе қоймады. Сол себепті де далада өзара күрес тоқтамады»[24,57-58].

Хақназар хан мен Көшім хандар арасында болған ұрыстар мен шайқастар жөнінде нақты деректер жоқ, бірақ әдебиеттерде бұл мәселе жалпылама түрде баяндалады. Мысалы соңғы академиялық басылымда «...Сібір ханы Көшіммен күрес жүріп жатты, онда Хақназар әрқашан жеңіске жете берген жоқ. Ал Көшім үшін де Хақназар өте елеулі қарсылас болды», - деп жазылады[5,397].

Жоғарыда айтып өткеніміздей, шибанилық Көшім хан Сібір тағын иеленгеннен кейін, тек 1570-1571 жылдары көрші елдерге қатысты белсенді саясат жүргізе бастайды. Хақназар ханға солтүстікте Сібір хандығымен, батыста Ноғай Ордасымен, оңтүстікте Орта Азиядағы шибан әулетімен, оңтүстік-шығыста шағатай әулетімен бір мезгілде саясат жүргізуге тура келді. Мұндай жағдай әскери күшпен қатар, шебер дипломатияны, аса көрегенділікті қажет етті. Жазба дерек мәліметтеріне талдаулар жасау арқылы біз ондай қасиеттерді Хақназар ханның бойынан көреміз.

Егерде біз қазақ-ноғай қатынасы барысында Хақназар ханның Қырым ханымен байланысқа түскенін көрсек, Сібір хандығымен қатынастың шиеленіскен кезінде Хақназар ханның Мәскеумен жақындаса бастағанын байқаймыз. Мәскеу үшін де өз кезегінде бұрынғы Алтын Орда аумағындағы саяси күштер арасында сенімді одақтастық қажет болатын. 1560-1570-ші жылдары Мәскеудің басты қарсыласы Қырым хандығы да, сенімді одақтасы Ноғай Ордасы болса, Сібір хандығының осы жылдары алтынордалық кеңістікте жаңа саяси ойыншы ретінде көрініп, Мәскеуге жаулық ниетте болуы, соңғысына жаңа одақтас іздеуге мәжбүрлейді. Осы жылдары Қазақ хандығының қайта күшейе бастауы Мәскеуді онымен одақтасуға итермелейді. Сондай мақсатпен 1573 жылы Хақназар ханға Третьяк Чебуков бастаған орыс елшілігі үлкен үмітпен аттандырылады. Бірақ ол елшіліктің өз мақсатына жетпегені белгілі. Дегенменде IV Иван мен Хақназар ханның елшілері барыс-келіс жасап қайтады.

Хақназар ханға Мәскеу елшілігінің келгенін және Мәскеуге Хақназар хан атынан қазақ елшілігінің барғанын деректер дәлелдейді. 1578 жылы ноғай биі орыс патшасына; «...А ты, с таким с Акназар царем в дружбе будучи, на всякой год послы деи посылаешь з бухарским с царевым послом и с Азимовым царевым послом...»[23,170] деп реніш білдірсе, орыс патшасы IV Иван былайша жауап хат жазады: «...А в прежних летех, как нагайские мирзы от нашего жалованья поотстали были и сложась с крымским царем воевать приходили на нашю землю, а в то время Акназар царь присылал к нам своих послов. И мы однова послали были своих служилых татар к Акназар царю казацкому...»[23,171].

«Патшамен және князьбен тату» тұрған Хақназар ханнан қаһарлы Көшім ханның өзі қатты сескене бастайды. Ол орыс елшісімен әңгімесінде оған былай дейді: «Қазір сіздердің Патша ағзамыңызға және ұлы князьге алым жинап, елшілер жіберемін, ал ертең мен қазақ патшасымен соғысамын да, мені қазақ патшасы жеңіп, Сібірге отырар болса, сөз басқа, ол Патша ағзамға алым беруді ойламайды»[5,397].

Осылайша, Хақназар хан 1580 жылға дейін Қазақ хандығының батыс пен солтүстіктегі шекараларын қалпына келтіру жолында Ноғай Ордасымен, Сібір хандығымен тікелей қатынастарға түсіп, Қырым, Мәскеу билеушілерімен байланыстар орнатады. Оның атақ-даңқы бұрынғы Алтын Орда аумағындағы саяси өмірде өте танымал болады.

Хақназар ханның билігі тұсында Қазақ хандығының жүргізген саясатының тағы бір басты бағыты – оңтүстік және оңтүстік-шығыс бағыт болды. Сырдария өзенінің орта және төменгі ағысы бойындағы жерлер мен қалалар Қазақ хандығы өте маңызды рөл атқарды. Шаруашылық тұрғыдан алғанда көшпелі қазақ ру-тайпаларының қысқы жайылымдары мен қыстаулары Сырдың сол жағалауында болса, Дешті Қыпшақтың солтүстік бөлігінде табиғи жазғы жайылымдар мен жайлаулар орналасты. Дешті Қыпшақтың көшпелі тайпалары ежелден Тобыл мен Сыр бойын шаруашылық өмір үшін пайдаланатын. Қазақ хандығына дейін де және Қазақ хандығы тұсында да Сыр бойы үшін дештілік билеушілер мауереннахрлық билеушілермен күрес жүргізіп отырғаны белгілі. Хақназар хан тұсында бұл күрес жалғасын табады.

Алдыңғы беттерде айтып өткеніміздей, Хақназар хан билікке келіп, өз билігінің алғашқы он жылдығын қазақ қоғамындағы ішкі мәселелермен айналысады. Ішкі саяси тұрақтылықты қамтамасыз еткеннен кейін Хақназар ханның сыртқы саясаттағы белсенділігі көріне бастайды.

Хақназар ханның сыртқы саясаттағы алғашқы әрекеті оңтүстік-шығыс бағытта жүрді. Бұл бағыттағы саясат Шығыс Түркістандағы шағатай әулетімен жүргізілді. Шағатайлық хандардың билігі Шығыс Түркістан аумағында болса да, олар Жетісу мен Ыстық көл маңындағы қазақ, қырғыз тайпаларына үстемдік жүргізуге тырысатын. Жалпы, қазақ-моғол қарым-қатынасындағы ең басты мәселе – осы болатын. «Уақытша әлсіреу» кезеңінде бұл аймақтарға шығыстүркістандық билеушінің үстемдігі орнағаны белгілі. Хақназар хан мұндай жағдаймен келісе қоймайды. Әзірге тарих ғылымына Хақназар хан мен шағатайлық билеушілер арасында 1556 жылы болған бір ғана шайқас белгілі. Ол туралы Шах-Махмуд Шорас өз еңбегінде баяндайды[21,379-380]. Оның айтуынша, Абд ар-Рашид ханның ұлы Абд ал - Латиф сұлтан Жетісу өңіріне кенеттен жорық ұйымдастырып, қазақтарды жеңіліске ұшыратады да, көп олжаны иеленіп, кері қайтады. Хақназар хан қазақтар мен қырғыздардың біріккен күшімен Абд ал-Латифтың соңынан қуып барып, оны талқандайды. Сұлтан шайқаста қаза табады. Мұны естіген Абд ар –Рашид хан көп әскермен Хақназар ханға қарсы аттанады. Емелде шайқас болып, қазақ-қырғыз күштері жеңіліс табады. Автор осы шайқаста Хақназар ханның және көптеген сұлтандардың қолға түсіріліп, өлтірілгенін айтады. Тарихшылар Хақназар ханның өлтірілгендігі туралы мәліметтің қате екендігін растайды. Бұдан кейінгі шибанилармен, ноғайлармен болған қарым-қатынастарда Хақназар ханның есімі дерек беттерінде жиі кездесіп отырады. М.Әбусейітованың пікірінше, 1560-шы жылдары қазақтар мен моғолдар арасында күрес толастамай, шиеленісе түскен[19,50].

XVI ғасырдың ортасынан бастап Мауереннахрдағы шибанилық әулет арасында Қасым ханнан кейінгі қазақ қоғамындағыдай саяси дағдарыстар белең алады. Түсінікті болу үшін қысқаша болса да Мауереннахрдағы саяси дағдарысқа шолу жасалық.

1539 жылы шибанилық Ұбайдаллах хан(1533-1539) қайтыс болғаннан кейін таққа Көшкінші ханның ұлы I Абдулла(1539-1540) отырады. Алты айдан соң ол қайтыс болады да, бір мезгілде Бұхарада - Ұбайдаллах ханның ұлы – Абд ал-Азиз хан (1540-1550), Самарқанда – Көшкінші ханның үшінші ұлы Абд ал-Латиф хан (1540-1551) билікке келеді[25,327]. Осылайша, шибанилық билеушілер арасында ұзаққа созылған саяси дағдарыс оты басталып кетеді.

1552 жылы Ташкенттегі Сүйінішқожа ханның ұлы Наурыз –Ахмед хан(Барақ хан)(1552-1556) билікке келісімен шибанилық сұлтандар арасындағы күрес одан әрі ушығады. Негізінен күрес ташкенттік шибанилар мен андижандық Ескендір сұлтанның ұлы II Абдаллах бастаған шибанилық екі топ арасында жүреді.

1556 жылы Наурыз-Ахмад хан қайтыс болады. Міне, дәл осы кезден бастап Хақназар хан Мауереннахрдағы саяси жағдайды жіті бақылаудан нақты іс-әрекеттерге көше бастайды. 1556-1558 жылдар аралығында Хақназар хан үш жыл бойы Ташкентке қауіп тудырып, өңірді талан-таражға ұшыратады. Бұл туралы 1558 жылдың аяғында Бұхараға барып қайтқан ағылшын саудагері Дженкинсон хабар береді[1,332]. Хақназар хан бұл жылдары Ташкентті ала алмайды, дегенменде, оның бұл әрекеті Қазақ хандығының «уақытша әлсіреу» жылдарынан кейінгі Мауереннахрдағы шибанилық әулетке қарсы жүргізген алғашқы белсенді сыртқы саясаты болды.

Хақназар хан XVI ғасырдың 60-шы және 70-шы жылдарында ноғайлармен болған қарым-қатынаста белсенділік танытса, 70-ші жылдардың соңына таман оңтүстік бағыттағы саясатты жандандырады. Бұл жылдары Мауереннахрда II Абдаллах хан ең күшті саяси күшке айналып, шибанилар иеліктерін бірте-бірте күшпен бағындыра бастаған еді. 1557 жылы ол Бұхараны басып алып, әкесі Ескендірді 1560/1561 жылы Бұхарада хан көтереді. 1573 жылы ол Балхты, 1574 жылы – Хисарды, 1578 жылы – Самарқанды алады[26,274]. Келесі қала Ташкент алынып, онда Наурыз-Ахмед ханның үлкен ұлы Дербіс сұлтан билеуші ретінде отырғызылады. Көп ұзамай Наурыз-Ахмед ханның үшінші ұлы Баба сұлтан өзінің туған бауыры Дербіс сұлтанды өлтіріп, II Абдаллах ханға қарсы шығады. Хақназар ханның өмірінің соңғы жылдарындағы жүргізген саясаты мен жасаған іс-әрекеттері осы екі шибанилық билеуші арасында өтеді.

Хақназар хан Баба сұлтан мен II Абдаллах хан арасындағы талас-тартыстарда геосаяси тұрғыда Бұхара билеушісін қолдайды. Өйткені Ташкенттің күшеюі Сыр бойындағы қалалар мен жайылымды жерлерге қауіпті болатын. Кез-келген уақытта ташкенттік билеушінің жарлығымен осы маңдағы қазақ ру-тайпалары тонау мен талан-таражға түсетін. Сол себепті де Хақназар ханға іргедегі қарсыласын күшейткеннен гөрі алыстағы қарсыласымен одақтасу тиімді болды. Сол мақсатта Хақназар хан мен II Абдаллах хан арасында «анттасқан одақ» жасалады.

1579 жылы Ташкент пен Бұхара билеушілері арасында кезекті шиеленіс басталып, II Абдаллах хан Ташкентке бет алады. Ал бұл кезде Хақназар хан мен Жалым сұлтан, Шығай сұлтан, Достай сұлтан және тағы басқа қазақ сұлтандары Талас өзені бойында болатын. Шығай сұлтанның ұлы Ондан сұлтан Баба сұлтанның жақтастарына қарсы аттанып, олжаға кенеледі. Баба сұлтанның бірнеше сұлтаны қазақтарға қолға түсіріледі[21,246]. Баба сұлтан әртүрлі жолдармен одақтастар арасына от салуды ойластырғанымен одан ештеңе өндіре алмайды. Келес өзені бойында Хақназар ханның елшісі II Абдаллах ханға жолығып, қазақ ханының хабарын жеткізеді. Онда «Біз қазір де ханмен жасалған сол бұрынғы «анттасқан одаққа» адалмыз», - делінеді[21,247]. Бұхара ханы қазақтарға ризашылығын білдіріп, Түркістан өңіріндегі төрт елді мекенді сыйға тартады да, қазақтар қолға түсірген Баба сұлтанның адамдарын өзіне беруді сұрайды.

Баба сұлтан өз билігін сақтап қалу үшін небір қитұрқы жолдарды қолданады. Біресе Бұхара ханына бағынатынын білдірсе, біресе оған қарсы шығады. Қазақ билеушілерінің саясаты туралы Бұхараға жалған ақпараттар беріп отырады. Ақыры ол 1580 жылы сәуір айында Шарабхана өзені бойында өзімен кездесуге келген Жалым сұлтанды және оның екі ұлын, Хақназар ханның екі ұлын қапысызда өлтіреді де[21,254], Хақназар ханды өлтіруге ең сенімді адамдарын аттандырады. Осылайша, Хақназар хан 1580 жылы сәуір айының соңында қаза табады. Ал 1580 жылдың 10 маусымындағы оқиғаларда қазақ ханы деп Хақназар ханның немере туысы, Жәдік сұлтанның ұлы, ұзақ жылдар бойы Қазақ хандығының қисайған туын Хақназар ханмен бірге көтеріскен Шығай ханның есімі атала бастайды[21,256]. Хақназар ханның қаза табуынан соң 20 жылдан астам уақыттан кейін Қадырғали Жалайыр осы оқиға жөнінде: «...Хақназар хан өз араларында болған қақтығыстарда қаза болған», - жазады[13,121].

Хақназар хан 40 жылдан астам билікте болып, Қазақ хандығының тарихындағы қайта өрлеу кезеңіне жол ашып береді. Оның бар мақсаты – Қазақ хандығының аумағын әкесі Қасым хан тұсындағыдай деңгейге жеткізу болды. Осы мақсатқа жету жолында ол бар күш –жігері мен қайратын аямады деуге болады. Тумысынан текті әулеттің өкілі ұлы мақсат жолындағы күрестерде шыңдалып өседі. Тарихтың өзі оны ірі мемлекет қайраткері, мықты ұйымдастырушы, шебер дипломат, даңқты қолбасшы ретінде қалыптастырады.

Хандық билікте болған жылдары, әсіресе XVI ғасырдың 60-70-ші жылдары бұрынғы ол Алтын Орда аумағында құрылған Қырым хандығы, Сібір хандығы, Ноғай Ордасы және Мәскеу княздығы секілді күшті мемлекеттер қатарына Қазақ хандығын енгізеді, онымен санасуға қарсыластарын мәжбүр етеді. Сол арқылы Хақназар хан сол жылдардағы ең беделді және танымал тұлғалардың біріне айналады.

Ауыз әдебиетінің материалдары бойынша қазақтардың үш жүзге бөлінуі Хақназар хан тұсында пайда болған.[1,335]. Тарихшылардың бәрі дерлік осы мәліметті қолданғанымен, оның маңызына тоқтала бермейді. Төменде осыған қатысты өз пікірімізді білдірелік.

Қазақ қоғамында жүздердің пайда болуы туралы аңыз да көп, соларға сүйенген пікірлер де көп. Олардың бәріне бұл жерде тоқтап жатуды артық деп санаймыз. «Жүз» - сөзі арабтың «джуз» деген сөзі, «бөлік», «тармақ» деген мағына береді деген пікірді қолдай отыра, оның пайда болуын XVI ғасырдағы қазақ тарихымен байланыстырамыз.

XVI ғасырда Қазақ хандығының аумақ жағынан ең кеңейген кезі және қуаты жағынан ең күшейген кезі – Қасым хан тұсында болды. Сол тұста дүниеге келген «Қасым ханның қасқа жолы» деген заңдары тек құқықтық жақты ғана емес, сонымен қатар саны жағынан бір миллион, көлемі жағынан орасан зор аумақты мекен еткен, негізінен көшпелі мал шаруашылығымен айналысатын халықты қалыптасқан жағдайға байланысты ең тиімді басқару үшін қолданылған саяси-әкімшілік заңдар жинағы болып табылады. Қасым ханның қайтыс болуы бұл заңдардың өмірге толық терең енуіне мүмкіндік бермейді. Ал одан кейінгі «уақытша әлсіреу» кезеңінде Қасым ханның саяси-әкімшілік реформасының негіздері көріне бастайды. «Уақытша әлсіреудің соңғы» жылдары қазақ жерінің батыс бөлігінде Ахмед хан, орталық бөлікте – Тоғым хан, Жетісуда – Бұйдаш хандар билік құрады[13,122; 12,306]. Ахмед хан - ноғайлармен болған соғыста, Тоғым хан - жағат уалаятымен шекаралас жақтағы ұрыста қаза табады. Хандар өлгенімен ел қалады. Хақназар ханға шашырап кеткен елді, жау қолында кеткен жерді біріктіруге тура келді. Және ол бұл міндетті билік құрған жылдары абыроймен бірте-бірте жүзеге асыра бастайды. Сөйтіп, Қасым хан тұсындағыдай орасан зор аумақты ретке келтіру мақсатында саяси-әкімшілік басқару жүйесін қолдана бастаған. Осылайша, Қазақ хандығындағы «ел мен жер» принципіне сай құрылған ірі әкімшілік бірлік ретінде – жүздік жүйе қалыптаса бастаған. Сөйтіп, қазақ жүздері Хақназар хан тұсында пайда болды деген аңыздың астарында осындай шынайылық жатыр деп санаймыз. Ал оның алғаш рет қағаз бетіне түсуі XVII ғасырдың басына сай келеді[4,258].

Хақназар ханның ұрпақтары туралы бір-екі ауыз сөз.

Хақназар ханың төрт ұлы болғаны белгілі. 1580 жылы оның есімдері белгісіз екі ұлы Баба сұлтанның қолынан қаза табады[21,254]. Бұл екеуінен басқа Мұңғытай сұлтан және Дін-Мұхаммед сұлтан атты екі ұлы болған[19,79]. Олардың ұрпақтары туралы мәліметтер жоқ. Қадырғали Жалайыр: «Бұл күндері оның ұлдарынан патшалық тайды», - деп жазады[13,121].

Отандық тарихнамада зерттеушілердің бәрі Хақназар ханның тарихи болмысы мен жеке тұлғасына өте жағымды бағалар береді. Қазақ халқының ауыз әдебиетінің үлгілерін жинаушы, шежіреші, фольклор танушы, этнограф, тарихшы Мәшһүр - Жүсіп Көпейұлы(1858 -1931) өзінің «Қазақ хандары», «Қазақ түбі» атты еңбектерінде Хақназар ханға «қайратты, батыр хан» деген бағалар береді. Ол Хақназар ханды орыс авторларының еңбегіне сай – Ақназар хан деп жазады. Төменде М.Ж.Көпейұлының Хақназар хан туралы пікірлеріне құлақ түрсек.

«Қазақ түбі» еңбегінің (бірінші нұсқасында) «...Қасымнан соң баласы Ақназар хан болып, бұл Ақназар өзбек ханы Шайбаныларды жеңіп, ноғай ханы Көшімді қорғалатып, орысқа тығылдырып, ол уақыттағы орыс князі төртінші Иван Ақназарға елші салып,сауда араластырып, керуен қатынастыру үшін елдесіп, Ақназар қазақты Қасым хан тұсындағы қалпына бір келтірді»[27,18; 28,206], - десе, «Қазақ хандары» атты еңбегінде(1үлгі) «...Қасым хан өлген соң, балалары баққа, таққа таласып, ноғай өзбек, қалмақ - үшеуі үш жақтан жау болып, быт-шыт болыңқырап, Қасым ханның бел баласы Ақназарды хан көтеріп, бұл Ақназар «қайратты, батыр хан» атанып, өзбек ханы шибаниларды көтінен пыстыртып, Ноғай ханы Көшім ханды қорғалатып, үйінен шыға алмастай етіп, орыстың ол уақыттағы патшасы Төртінші Иван Ақназарға елші жіберіп, «Жауласпайық, сауда араластырып, керуен жүргізіп, тұрысайық!», - деп, Ақназар хан қазақты Қасым хан тұсындағы [қалпына] бір түсірген [е]кен», - деп нақтылай түседі[27,126-127; 28,259].

Белгілі тарихшы Т.И.Сұлтанов Хақназар ханның тарихи болмысын былайша түйіндейді: «Хақназар хан әкесі секілді кең көлемдегі саяси қайраткер болды. ...Ол шынында Ұлы Дала көшпелілерінің күнделікті өміріне қажетті талаптарды мемлекеттің саясатымен ұштастыра білген ақылды әрі шебер билеуші бола білді. Ол саяси жағдайларды өте дәл сезіне білді және өз кезінің артықшылығын тиімді қолдана алды»[7,188].

Осылайша, XVI ғасырдағы қазақтың атақты хандарының бірі – Хақназар ханның тарихи болмысы мен тұлғасы туралы жоғарыда айтылған ойларымызды түйіндей келе, мынадай тұжырымдарға келеміз.

Біріншіден, Хақназар хан – «уақытша әлсіреу» жылдары туы қисайған қазақ мемлекетінің жалауын қайта желбіретіп, өз халқының өмірлік мүддесіне сай мемлекеттің саясатын жүргізген билеуші болды.

Екіншіден, бұрынғы Алтын Орда мен Шағатай ұлысы аумағында құрылған мемлекеттердің билеушілері арасында зор беделге ие болған және оларды өзімен санасуға мәжбүр еткен саясаткер болды.

Үшіншіден, қалыптасқан саяси жағдайлардан дұрыс жол таба білген шебер мәмілегер және қарсыласқан жауларына қаһарын төккен мықты қолбасшы болған.

Төртіншіден, ішкі саяси тұтастықты қалыптастырып, қазақ қоғамын әкімшілік жағынан тиімді ұйымдастыра білген ақылды және кемеңгер басшы бола білген тұлға деп санаймыз.

**II**

**Шығай хан – «жалғыз қалып, қайтыс болған» хан**

XVI -XVIII ғасырлардағы Қазақ хандығының жоғары билігінде болған тарихи тұлғаларды билік құрған уақытының ұзақ-қысқалығына қарай, жүргізген ішкі-сыртқы саясатының белсенділігіне қарай, ел тарихында сіңірген еңбегі мен оның маңызына қарай, соған байланысты есімдерінің танымалдығына қарай шартты түрде үш топқа бөлуге болады. Бірінші топқа аса танымал тұлғалар - Керей хан мен Жәнібек хан, Қасым хан, Хақназар хан, Тәуекел хан, Есім хан, Жәңгір хан, Тәуке хандар енсе, келесі топқа - қалың көпшілікке онша таныс емес, есімдері көп айтыла бермейтін тұлғалар - Мамаш хан, Ахмет хан(Қожа Ахмет хан), Тоғым хан, Бұйдаш хан, Жәнібек хандарды(Есім хан ұлы) жатқызуға болады. Ал үшінші топқа есімдері бірінші топтың қатарына жататындардай танымал емес және екінші топтағы тұлғалар секілді беймәлім де емес тұлғалар кіреді. Олар - Бұрындық хан, Тахир хан, Тұрсын хан. Осы тізімге – Шығай хан есімі де енеді.

Шығай хан – қазақ тарихында өте аз уақыт билікте болғанымен, оның тікелей ұрпақтары Қазақ хандығының туы түпкілікті жығылғанға дейін екі жарым ғасыр билікте болады. Қазақ хандығының жығылған туын қайта көтеруге күш салған Кенесары хан да осы Шығай ханның ұрпағы болып келеді.

Шығай хан – Қазақ хандығының негізін салушылардың бірі – Жәнібек ханның немересі, Жәдік сұлтанның көп ұлдарының бірі. Жәнібек ханның тоғыз ұлы болғаны белгілі. Ортағасырлық деректердің шежірелік мәліметтерінде оның әкесі - Жәдіктің есімі Жәнібек ханның тоғыз ұлының ең кенжесі ретінде соңынан беріледі[1,42]. Қадырғали Жалайыр өз еңбегінде Жәнібек ханның тоғыз ұлы туралы мынадай мәліметтер айтады: «Оның (Жәнібек ханның) ұлдарынан немерелеріне дейін тарқалып көп ұрпақ өсіп-өнді. Бірақ олардың әрбірі бір ұрық [әулет] болып өз уалаяттарында патшалық құрып билеп өтті» - дей келе, үш ұлды Қасым ханды, Үсек(Үснак, Ұзақ) ханды және Жәдік ханды «хан» лауазымымен жазады да, Қамбар мен Әдікті «сұлтан» деп көрсетеді[2,121-122]. Ал қалған төрт ұл: Иренджи сұлтан(Жиренше), Махмуд сұлтан, Жаныш сұлтан, Тыныш сұлтан және олардың ұрпақтары туралы ешқандай мәліметтер жазбайды.

Шығай ханның әкесін Қадырғали Жалайырдың және тағы басқа ортағасырлық авторлардың деректерінде «хан» лауазымымен айтылуына қарағанда, ол - Қазақ хандығындағы бір ірі ұлыстың билеушісі болса керек. «Шежірелер жинағының» авторы «Жәдік ханның көптеген әйелдері мен күңдері болды, оның балалары да көп еді»- деп, одан әрі «Оның аса әйгілі даңқты ұлдары: Тоғұм хан, Бөкей сұлтан, Шығай хан мен Мәлік сұлтан. Соңғы екеуінің шешесі Абайқан бегім еді»,- деп жалғастырады[2,122].

Кейбір зерттеушілердің Жәнібек ханның екі ұлын - Жәдік пен Әдік сұлтандарды бір адам деп қабылдап, соңғысы қайтыс болған 1503 жылды – Шығай хан әкесінің өмірден озған жылы деп түсінетіндігін және мұндай тұжырымның қате екендігін Т.И.Сұлтанов өз зерттеулерінде дәлелдеген[3,190].Сол себепті де біз бұл жерде Шығай ханның әкесіне қатысты мәселеге тоқталып жатпаймыз. «Шежірелер жинағындағы» мәліметтерге қарап, Жәдік ханның шамамен қай жылдары қайтыс болғанын анықтауға болады. Қадырғали Жалайырдың: «Жәдік хан. Шағым мырзамен соғысып, Жыланды төбеде бір ұлымен бірге шаһит болды. Оның қабірі Үргеніштегі Бақырған атада жатыр», - деген мәліметі XVI ғасырдың 20-30 –шы жылдары болғанын көрсетеді[2,122]. Шағым мырза, ол – Шейх-Мұхаммед (Шихым, Сагим деп те айтылады) XVI ғасырдың 20-30-шы жылдары ноғай ұлыстарында зор беделге ие болған Мұса бидің ұлдарының бірі. Қазақ хандығының «уақытша әлсіреу» кезеңінде 70-ге жуық қазақ сұлтандарының қаза тапқаны туралы деректерде айтылса, Шығай ханның әкесі солардың бірі болған.

Шығай хан өмірінің сұлтандық кезеңі жөнінде Қадырғали Жалайырға сүйенсек, ол былай деп баяндайды: «Шығай ханның хикаясы әрқашан оның батырлығымен мәлім, мәшһүр болды»[2,122]. Осы бір сөйлемнің өзі бізді Шығай ханның жас шағындағы жеке болмысынан хабардар ете алады. Ол таққа келер кездегі жасы сексенге таяп қалса, онда оның дүниеге келген кезі шамамен XVI ғасырдың алғашқы жылдарына сәйкес келеді. Ал Қазақ хандығы үшін ең ауыр болған сол ғасырдың 20-30-шы жылдары Шығай сұлтан орда бұзатын жаста еді. Осы жылдары батыстағы ноғай мырзаларымен, Мауереннахрдағы шайбанилық сұлтандармен және Шығыс түркістандағы шағатайлық сұлтандармен болған сансыз шайқастардың бел ортасында жүріп, жас сұлтан ретінде батырлығымен, батылдығымен көзге түскен секілді. Жоғарыда айтып өткеніміздей, осы жылдары сыртқы жаулармен болған көптеген шайқастар мен ұрыстарда жетпіске жуық хандар мен сұлтандар қаза тапса, Шығай осылардың бәрінен аман қалып отырады. Бүкіл Дешті Қыпшаққа оның атақ-даңқы осы жылдары таралып кетсе керек. Қ.Жалайырдың мәліметі осыны көрсетіп отыр. Ал «Шараф-наме-йи шахи» еңбегінің авторы Хафиз Таныш болса оның өмір жолы туралы: «... далада ержетіп, ұлы істерді жасауда небір қиындықтарды басынан өткерді, көп уақыттар бойы өмірдің тәтті мен ащы дәмін татты», - деп бейнелеп суреттейді[4,275].

Хақназар ханның 40 жылдай билігі тұсында Шығай қазақ қоғамындағы ең танымал тұлғалардың біріне айналады. Ортағасырлық мұсылман авторларының деректері мен орыс тіліндегі ресми құжаттарда оның есімі Хақназар ханмен, Жалым сұлтанмен бірге аталады. Хафиз Таныш: «Хақ-Назар-хан, Жалым–сұлтан, Шығай-сұлтан, Достай-сұлтан секілді қазақ билеушілері (падишахан-и казак) басқа да бауырларымен және ұлдарымен Талас өзенінің бойында орналасты», - деп баяндаса[4,246], осы жылдардағы орыс тіліндегі деректердің мәліметтерінде қазақ билеушілерінің есімдері «Хақназар хан, Шығай сұлтан, Жалым сұлтан және тағы басқа сұлтандар», - деп рет-ретімен айтылады[5,128, 6,151]. Бұл келтірген деректердің бәрі Шығай ханның ресми түрде билікке келген кезіне дейінгі қазақ қоғамындағы мәртебесі мен ел басқарып отырған билеуші топ арасында алған орнын көрсетсе керек.

Әзірге тарих ғылымына белгілі және ғылыми айналымға енгізілген дерек мәліметтерінде Шығай ханның есімі Хақназар ханмен бірге XVI ғасырдың 60-шы жылдарының соңындағы қазақ-ноғай қатынастарына байланысты кездесе бастайды. Бұл жылдар Қазақ хандығының қайта өрлеу кезеңіндегі жан алысып, жан берісіп жатқан жылдар болатын. XVI ғасырдың 50-ші жылдарының ортасындағы Ноғай Ордасындағы саяси және экономикалық дағдарыстар ноғай жұртын қатты күйзеліске ұшыратып, елді Үлкен ноғайлы және Кіші ноғайлы деп аталатын екі бөлікке бөліп жіберген болатын. Саяси күрестер барысында ноғай мырзаларының бір бөлігі қазақтарды паналауға мәжбүр болады. Міне, осы жылдары Хақназар хан, Шығай сұлтан және тағы басқа сұлтандар бастаған қазақ күштері Еділ-Жайыққа дейінгі жерлерді қайтару үшін күресті бастап кетеді. Осы жылдардағы күрестер барысында алғаш рет Шығайдың есімі орыс деректерінде кездесе бастайды. 1569 жылы ноғайларға барып қайтқан орыс елшісі Семен Мальцев: «...и Казатцкие орды Акназара царя и Шигая царевича и Челыма царевича, а с ними 20 царевичев, приход их был на Нагай, и был бой писал...»,- деп хабарлайды[5,128; 6,151].

Бұл кезде Үлкен ноғайлы елінің биі Исмайыл ұлы Дін-Ахмед би (1563-1578 жж. би болған) болатын. Ноғай Ордасы тарихының маманы В.В.Трепавлов қазақ күштерінің ноғайларға қарсы жасаған осы жорығының уақытын 1568 жылдың күзінде болған деп нақты дәлелдейді[7,331]. Ноғайларды толық жеңілістен Астраханнан көмекке келіп жеткен орыс патшасының әскері құтқарып қалады[6,152]. Ал 1570 жылы тамыз айында Қырымдағы Мәскеу елшісі Афанасий Нагой Жем мен Жайық өзендері аралығында көшіп-қонып жүрген Шейх-Мамай ұрпақтарына қазақтардың келесі жорығын ұйымдастырғанын баяндайды: «А сказывали деи царю, что Казатцкие Орды Акназар царь ногайских мурз Шихмамаевых детей побил...»[6,153]. Бұл дерек мәліметінде Хақназар ханның есімі жалғыз айтылғанымен, оның жанында Шығай және тағы басқа қазақ сұлтандары болған деп тұжырым жасауға толық негіз бар. Өйткені, осы жылдары Қазақ хандығының батыста ноғайлармен, солтүстікте Сібір хандығымен жүргізген қарым-қатынастарының нәтижелі болуы, тек қазақ қоғамындағы ханнан кейінгі екінші саяси тұлға болып саналатын Шығайдың және басқа да сұлтандардың ханмен бірге болып, ортақ мақсатта қимыл жасауының арқасында жүзеге асқан деп санаймыз.

1579 жылдан бастап Хақназар хан, Шығай сұлтан және басқа қазақ сұлтандарының іс-әрекеттері оңтүстік бағытта, Мауереннахрдағы шайбанилық сұлтандарға қатысты жүргізіле бастайды. Осы кездегі оқиғалар барысын тарихшы Хафиз Таныш біршама жақсы баяндайды.

XVI ғасырдың 40-шы жылдары Мауереннахрда басталған саяси дағдарыс сол ғасырдың 70-ші жылдары одан әрі өрши түсіп, күрес шибанилық сұлтандардың екі тобы арасында жүреді. Дешті Қыпшақтағы «көшпелі өзбектер» мемлекетінің 1428-1469 жылдардағы билеушісі болған Әбілқайыр ханның екі шөбересі - II Абдаллах хан мен Баба сұлтан күрес отын одан әрі қыздырады. Олардың шығу тегі былайша тарқатылады: Әбілқайыр ханның 11 ұлының екіншісі Қожамұхаммед, одан Жәнібек сұлтан, оның 12 ұлының ең кішісі - Ескендір хан, Ескендір ханнан - II Абдаллах хан, ал Әбілқайыр ханның тоғызыншы ұлы - Сүйініш қожа сұлтан Ұлығбектің қызы Рабиға бегімнен туған. Одан Наурыз Ахмед хан(Барақ хан), оның сегіз ұлының үшіншісі – Баба сұлтан[1,3; 8,354-357].

1550-1570-ші жылдары Мауереннахрда II Абдаллах хан ең күшті саяси күшке айналып, шибанилық сұлтандардың иеліктерін бірте-бірте күшпен бағындыра бастайды. 1557 жылы ол Бұхараны басып алады да, әкесі Ескендірді 1560/1561 жылы Бұхарада хан көтереді. 1573 жылы Балхты, 1574 жылы – Хисарды, 1578 жылы – Самарқанды алады[9,274]. Келесі қала Ташкент болды. Ташкентте ол Наурыз Ахмед ханның үлкен ұлы Дербіс сұлтанды билеуші ретінде отырғызады. Наурыз Ахмедтің үшінші ұлы Баба сұлтан туған ағасын өлтіріп, өзін хан деп жариялайды да, II Абдаллах ханға қарсы шығады. Шибанилық екі хан өз жағына Қазақ ханы мен сұлтандарын тартуға тырысады. Сол кездегі қазақ билеушісі -Хақназар хан Баба сұлтан мен II Абдаллах хан арасындағы талас-тартыстарда геосаяси тұрғыда Бұхара билеушісін қолдайды. Өйткені Ташкенттің күшеюі Сыр бойындағы қалалар мен жайылымды жерлерге қауіпті болатын. Кез-келген уақытта ташкенттік билеушінің жарлығымен осы маңдағы қазақ ру-тайпалары тонау мен талан-таражға түсетін. Сол себепті де Хақназар ханға іргедегі қарсыласын күшейткеннен гөрі алыстағы қарсыласымен одақтасу тиімді болды. Сол мақсатта Хақназар хан мен II Абдаллах хан арасында «келісім мен одақ» жасалады.

Баба сұлтан өз билігін сақтап қалу үшін небір қитұрқы тәсілдерді қолданады. Біресе Бұхара ханына бағынатынын білдірсе, біресе оған қарсы шығады. Қазақ билеушілерінің саясаты туралы Бұхараға жалған ақпараттар беріп отырады. Ақыры ол 1580 жылы сәуір айында Шарабхана өзені бойында өзімен кездесуге келген Жалым сұлтанды, оның екі ұлын, Хақназар ханның екі ұлын қапысызда өлтіреді де, Хақназар ханды өлтіруге ең сенімді адамдарының бірі – шибанилық Бузахур сұлтанды аттандырады[4,254]. Дерек мәліметінде Хақназар ханның нақты қалай қаза тапқандығы айтылмаса да, біз бұл қайғылы оқиғаны 1580 жылдың сәуір айының соңында болған деп есептейміз. Осы деректің 1580 жылдың 10 маусымындағы оқиғаларды баяндайтын мәліметінде қазақ ханы деп Шығай есімі атала бастайды[4,256].

Біз төменде Шығай ханның 1580-1582 жылдардағы өмірі мен жүргізген саясатын баяндауды оның 1581 жылғы Абдаллах ханға кетуінен бастағанды жөн көріп отырмыз. Осы кетудің себептерін түсінгенде ғана біз, Шығай ханның қалай хан болғанын және не себепті Бұхара билеушісіне келгенін түсіне аламыз.

Зерттеушілердің бәрі Шығай ханның өз ұлдарымен Абдаллах ханға келуінің себебін толық түсіндіруге тырысып келеді. Алғаш рет мұны В.В.Вельяминов-Зернов мәселе ретінде көтеріп, былай деп жазған болатын: «Шығай ханның неге өмірінің соңында даланы Бұхараға айырбастағанын шешуге тырыспаймыз. Мүмкін, Абдалла ханның қуатының артқаны туралы хабар және тағы да басқа жағдайлар оны өзбектерден пана іздеуге итермелеген шығар»[10,337]. Ал А.П.Чулошников бұның себебін Шығай ханның қазақ жеріндегі беделінен айырылуымен түсіндіреді[11,142 ]. 2010 жылы жарық көрген «Қазақстан тарихының» академиялық басылымында бұл мәселе тереңірек қарастырылып, оның мынадай себептері былайша көрсетіледі: «Тегінде, Шығай хан амалсыздан кеткен болса керек: оны басқа да қазақ хандары қудалаған. Шынына келгенде, Шығайдың Абдаллах ханға кетуіне бірнеше себептер болған және қазақ ханының бұл саяси қадамын сол себептерді кешенді түрде алғанда ғана түсіндіріп бере алады» - дей келе, «Орын алған жағдай өзара қырқыс туғызды, оларға сыртқы саяси қиыншылықтар қосылды. Қазақ әміршілері орын алған жағдайдан шығар жол іздеуге мәжбүр болды да, олар Орта Азия жағына көз тікті»[12,409-410]. Белгілі тарихшы Т.Омарбеков те осындай тұжырымдарды қолдай келе, Шығай ханның Абдаллах ханға кетуін былайша түсіндіреді: «Осындайда қол астындағы елді қорғай алмай, оның үстіне қазақ сұлтандарының сенімінен айырылған Шығай хан амалсыздан бұхаралық Абдолладан көмек сұрауға мәжбүр болды»[13,79].

Біз де жоғарыда келтірген зерттеушілердің пікірілерімен толық қосыла келе, өз тарапымыздан қосымша ретінде мынадай ойларды білдіреміз. Шығай ханның Мауереннахрға кетіп, сонда қайтыс болуы және сол маңда жерленуі қазақ хандары арасында болған алғашқы оқиға емес. XVI ғасырдың басында Мұхаммед Шайбани ханның қазақтарға қарсы жасаған төрт жорығына ешқандай қарсылық ұйымдастыра алмаған Бұрындық хан да, ел ішіндегі беделінен айырылып, 1510-1511 жылдар шамасында өз әулетімен Самарқан жаққа қоныс аударған еді. Және де сол жақта қайтыс болып, мәңгілік мекенін Үргеніштен тапқан еді.

Шығай ханның Абдаллах ханға келуін баяндайтын дерек мәліметінің әр сөзіне терең үңіліп көрелік. Хақназар ханның көзі тірі кезінде Қазақ хандығының сыртқы саясаттағы іс-әрекеттерін баяндауда дерек авторлары ханның есімін және 3-4 беделді сұлтандардың есімдерін қосып айтатын. Мысалы, орыс елшісі Семен Мальцев: «...и Казатцкие орды Акназара царя и Шигая царевича и Челыма царевича, а с ними 20 царевичев»,- деп[5,128; 6,151], ал Хафиз Таныш: «Хақ-Назар-хан, Жалым–сұлтан, Шығай-сұлтан, Достай-сұлтан секілді қазақ билеушілері (падишахан-и казак) басқа да бауырларымен және ұлдарымен...», - деп жазады[4,256]. Біз бұдан Хақназар хан тұсында қазақ билеуші тобы арасында ауызбіршілік пен саяси бірліктің болғанын аңғарамыз. Ал Хақназар ханнан соң билікке келген Шығай ханның жүргізген саясаты мен іс-әрекеттерін баяндайтын мәліметтерде хан есімі жалғыз немесе ұлдарымен ғана бірге айтылады. Ал бұрынғы Жалым сұлтан, Достай сұлтан және жиырмаға жуық сұлтандар есімдері айтылмайды. Соған қарағанда Шығай ханның билікке келуіне қазақ сұлтандарының бір тобы наразы болған секілді. Осылайша, қазақ билеушілері арасында ауызбіршілік азайған деуге болады.

Егерде Хақназар ханның қаза табуы 1580 жылдың сәуір айының соңғы он күні ішінде болса, Шығайдың «хан» лауазымымен алғаш рет жазба деректе аталуы маусым айының алғашқы он күніне сәйкес келеді. Жазба дерек мәліметіне ілінгенге дейін-ақ Шығайдың хан болуы әбден мүмкін. Соған қарағанда Хақназар ханның қазасынан кейін бір айдың о жақ, бұ жағында Шығай «хан» лауазымын иеленген сияқты. Ал қазақ халқында хан сайлау рәсімінің өткізілу дәстүрі бойынша, қаза тапқан ханды жерлеуден кейін бүкіл елге хабар жіберіледі. Таққа үміткер өзін қолдайтын сұлтандармен, билермен, бектермен, батырлармен ашық түрде, жасырын түрде келіссөздер жүргізеді. Басқаша айтқанда, ханның кандидатурасы әбден пісіп-жетілдіріледі. Содан кейін ғана хан сайланатын күн белгіленеді. Хан сайлау - көбінесе, ханды ұлықтау, рәсімдеу, яғни хан көтерумен аяқталады. Сол кездегі жағдаймен салыстыра қарасақ, хан сайлау рәсімі бірталай уақытқа созылатын болған. Ал Шығайдың хан болуы жоғарыда айтқандай, өте қысқа уақытта өткен. Бұл дегеніміз – Шығайды хан сайлауға бүкіл қазақтың саяси және билеуші тобы емес, ханға жақын аз ғана топ қатысып, өте қысқа уақыт ішінде хан көтерген. Міне, осыдан кейін Шығайдың ел арасындағы беделі таудан домалаған тастай құлдырай бастаған.

Мұны сезінген Шығай хан өзінің ішкі қарсыластарынан жоғары тұру үшін, өзіне қолдау табу үшін Абдаллах ханға арқа сүйейді. Хафиз Таныш қазақ қоғамындағы қалыптасқан жағдайдан хабардар болып, Шығай хан туралы өз мәліметінде «...Шығай Абдаллах ханға бағыну белдігін беліне байлайтындығын және [оған] берілгендіктің бұғауын мойнына ілетіндігін хабарлады»,- деп суреттейді.[4,256]. Ал Шығай ханның Баба сұлтан әскеріне аттанып, сәтсіздікке ұшырауы қазақтар арасында бірліктің болмауының салдары дейміз. Осылайша, Шығай ханның Абдаллах ханға келуінің себептеріне біз жоғарыда айтылған дәлелдемелерімізді жатқызамыз.

Шығай ханға қатысты одан арғы баяндауымызды жалғастыралық.

1580-ші жылдың маусымы мен 1581 жылдың маусымы аралығында Шығай ханға қатысты оқиғалардың ішінде біреуі ғана өте қысқаша түрде баяндалады. Ол – Баба сұлтанға қарсы аттанып, жеңіліс табуы болатын. Осылайша, Шығай хан үшін алғашқы шайқас сәтсіз басталып, жалғасын табады. Сөйтіп, дерек мәліметінде оның 1581 жылы маусым айының басында Қаратал деген жерде орналасқан Абдаллах ханның ордасына ұлы Тәуекел сұлтанмен және басқа да ұлдарымен ғана келгендігі айтылады[4,257]. Дерек мәліметінен оның бір елдің ханы болып ресми ретінде емес, керісінше бас сауғалап, өз елінен қашып келген адамның кейпін байқауға болады. Оны біз автордың мынадай мәліметінен көреміз. «Кейбір жекелеген беделді адамдар мен сарай қызметкерлерінің араласуымен ол [Абдаллах ханмен] кездесу құрметіне ие болды»[4,257]. Мауереннахр билеушісі өз кезегінде Шығай ханға ерекше құрметтер көрсетеді. «Шараф-наме-йи шахи» еңбегінде: «[Шығай ханға] ерекше құрмет пен мейірбандылықтың барлық түрі көрсетілді, [Абдаллах-хан] оған Ходжент жерін иктаға берді. Ол Шығай ханды жағымды уәделермен үміттендірді және сенімді көмек беруге уәде берді [және] ханға лайықты той жасады», - деп жазады Хафиз Таныш[4,257]». Одан әрі дерек авторы Шығай ханның өте риза болғандығын және әрбір сағат, әрбір минут сайын Абдаллах ханды мақтап өлең айтқанын жазады.

Осы келтірген дерек мәліметінен мынадай жағдайларды көреміз.

Біріншіден, Шығай ханның Абдаллах ханмен кездесуі мемлекетаралық кездесу емес, сол себепті кездесуді арнайы адамдар емес, жеке адамдар ұйымдастырған. Бұдан шығатын қорытынды – Шығай хан Абдаллах ханға амалсыздан келген.

Екіншіден, Абдаллах хан Шығай ханмен тең дәрежеде емес, керісінше, аяушылықпен қарап, мейірбандық көрсеткен. Соған қарағанда Шығай ханның жағдайы онша жақсы да болмаған.

Үшіншіден, Шығай ханға иктаға жер берген. Абдаллах хан өзіне керек адамдарды қажет кезінде пайдалану үшін қол астында ұстауды жөн көрген.

Төртіншіден, Абдаллах хан Шығай ханға сенімді көмек беруге уәде берген. Бұдан түйетін ой мынау: Абдаллах хан Шығай хан мен оның ұлдары арқылы Қазақ хандығының ісіне араласып, солтүстіктегі көршісін өзіне жартылай тәуелді етуді немесе ондағы билеуші топты үнемі саяси араздықта ұстап отыруды мақсат еткен.

1581 жылдың маусым айының соңында Абдаллах хан Бұхараға қайтар жолда Шығай ханды Ходжентке жібереді де, Тәуекел сұлтанды өзінің жанында қалдырады[4,262].

Шығай ханға қатысты келесі және соңғы дерекке оның ұлы Тәуекел сұлтанмен бірге Абдаллах ханның 1582 жылдың наурызы мен тамызы аралығында Баба сұлтанға қарсы жасаған жорығына қатысқандығы туралы мәлімет жатады. Баба сұлтанның соңына түскен Абдаллах хан Орталық Қазақстандағы Ұлытау маңында қарсыласының орналасқанынан хабардар болады да, әскерін сапқа келтіреді. Абдаллах хан әскерінің оң қанатының авангардына Шығай ханды, Тәуекел сұлтанды тағайындайды. Жошы хан мавзолейінің маңында орналасқан Баба сұлтан қарсыласының қимылына төтеп беруге шамасының жетпейтінін біліп, маңғыттарға қарай қашады. 1582 жылдың 29 сәуір күні Шығай хан бастаған авангард Баба сұлтанның адасып қалған тобына шабуыл жасап, мол олжаға кенеледі.

Маңғыттардан қолдау таппаған Баба сұлтан кері оралып, тамыз айында Сығанақ жаққа келеді. Осы маңда Шығай ханның ұлы Тәуекел сұлтанның әскери тобына тап болады да, ұрыс барысында қаза табады. 1582 жылдың 7 тамызы күні оның кесілген басы Абдаллах ханға әкелінеді[4,311].

Хафиз Таныштың деректерінде Шығай ханның есімі 1582 жылғы Абдаллахтың Баба сұлтанға қарсы жасаған жорығында соңғы рет кездеседі. Осыны негізге алып тарихшылардың бәрі осы жылды Шығай ханның қайтыс болған жылы деп санайды.

Қадырғали Жалайыр Шығай хан туралы: «Ақырында ол да дүниеден өтті. Бұл күнде оның қабірі Күміскентте, Әли Атаның қасына жерленген болатын», - деп жазады[2,122]. Ал В.В.Вельяминов –Зернов болса, Шығай хан «жалғыз қалып, қайтыс болды»,-деп нақтылай түседі[10,276].

Шығай ханның ұрпақтары туралы мол мәліметті Қадырғали Жалайыр береді. Ол «Шығай ханның әйелдері көп еді, олар белгілі үш қара шаңырақтан (ордадан) тұратын»,-деп, бірінші әйелі Байм бегімнен - Сейітқұл сұлтан мен Ондан сұлтан, Алтын ханым; екінші әйелі Жағат қызы Яхшым бегімнен – Төкей хан (Тәуекел хан), Есім сұлтан, Сұлтан Сабыр бек ханым; үшінші әйелі, Бұрындық ханның қызы Дадам ханымнан – Әли сұлтан, Сұлум сұлтан, Ибрагим сұлтан, Шаһим сұлтан дүниеге келеді[2,122-123]. Т.И.Сұлтанов өз зерттеуінде Шығай ханның басқа да әйелдерінен туған ұлдарын атап өтеді. Олар мыналар: Кішік сұлтан, Абулай сұлтан, Бу-Сайд сұлтан, Шах-Мухаммед сұлтан, Жан-әли сұлтан[3,191-192].

Шығай ханның ұлдары ішінде екі ұл ғана, Тәуекел хан мен Есім хан 40 жылдай билікте болады. Ал одан кейін екі ғасырдан астам уақыт бойы Шығай хан немерелерінің ұрпақтары Қазақ хандығының саяси тарихында басты рөлдерді атқарады.

Осылайша, Шығай ханның өмірі мен тарихи рөліне туралы айтылған ойларымызды түйіндей келе мынадай қорытындыға келеміз.

Біріншіден, хан лауазымын иеленгенге дейін Шығай хан сұлтан атағымен Қазақ хандығының ішкі-сыртқы саяси өміріне белсене араласады. Батырлығымен, ержүректілігімен көзге түсіп, есімі бүкіл Дешті Қыпшаққа таралады. Хақназар ханның сенімді серігі ретінде хандықтың қайта өрлеуіне өзіндік үлесін қосады.

Екіншіден, Хақназар ханның кенеттен болған қазасынан кейін хан тағын иеленеді, бірақ кешегі жақтастары мен серіктерінің саяси қарсылығына тап болып, ең жақын адамдарымен Бұхара билеушісіне паналауға мәжбүр болады. Оның қарсыластарына қарсы жүргізген жорықтарына белсене қатысады.

Үшіншіден, шет жақта жүріп көз жұмады да, мәңгілік мекенін туған жерден жырақта, Бұхара жақтан табады. Жалындап өткен тұлғаға өмірінің соңғы сәтінде туған жерден бір уыс топырақ бұйырмауы өкінішті –ақ.

**III**

**Тәуекел хан – қайта өрлеуді аяғына жеткізген хан**

XVI ғасырдың соңғы 20 жылындай уақыт ішіндегі кейбір ортағасырлық жазба дерек мәліметтерінде Қазақ хандығының саяси тарихында ерекше рөл атқарған тұлға ретінде Тәуекел ханның есімі жиі кездеседі. Тәуекел хан - қазақ халқының этникалық аумағының қалыптасуының аяқталу кезеңінде билікте болып, осы үдерісті соңына дейін жеткізген тарихи тұлға. XV-XVI ғасырлардағы қазақ хандарының сыртқы саясатының басты мақсаты – қазақ жерлерін біріктіру болғаны белгілі. Осы жолда ол өмірінің соңғы күндеріне дейін қарсыластарымен арпалысып өтеді. Өзіне дейін билікте болған қазақ билеушілерінің қазақ жерлерін біріктіру жолында жүргізген саясатын одан әрі жемісті жалғастырып, өзінен кейін тақ мұрагері болған туған інісі Есім ханға қазіргі кездегі Қазақ Елінің аумағынан кем емес зор аумақты мұраға қалдырады.

Тәуекел ханның есімі ортағасырлық мұсылман деректерінің мәліметтерінде Таваккул-сұлтан, Тауке-хан, Таваккул-хан, Төкей хан деп кездессе, орыс деректерінде – Тевеккел –хан, Тевкель-царевич царь, Тевкель-царь деп жиі аталады[1; 257, 262, 275, 2; 380, 3; 394-395,4;123, 5; 3-14].

Тәуекел ханның өмірі мен оның билікте болған жылдары жүргізген саясатына қатысты тікелей мәліметтер кейінгі ортағасырлық авторлар - Хафиз Таныштың, Шах Махмуд Шорастың, Хожамқұли-бек Балхидың, Қадырғали Жалайырдың еңбектерінде және орыс тіліндегі елшілік есептерде, жазбаларда, грамоталарда, хаттарда, баяндамаларда ұшырасады. Аталған деректердегі мәліметтер мен тарихнамалық зерттеулердің материалдарына сүйене отыра, біз төменде Тәуекел ханның тарихи болмысына талдау жасап көрелік.

Тәуекел хан – Шығай ханның он шақты ұлдары ішіндегі үшіншісі. Шығай ханның ұрпақтарынан мол хабардар Қадырғали Жалайыр былай деп жазады: «Шығай ханның әйелдері көп еді, олар белгілі үш қара шаңырақтан (ордадан) тұратын. Олардан туған ұлдар мыналар: Сейітқұл сұлтан, Ондан сұлтан және Алтын ханым - Байм бегім атты бәйбішеден туған еді. Төкей хан (Тәуекел хан - Б.К.), Есім сұлтан, Сұлтан Сабыр бек ханым. Бұл үшеуінің анасы Жағат қызы Яхшым бегім еді. Әли сұлтан, Ибрагим сұлтан, Шахим сұлтан – бұлардың анасы Бұрындық ханның қызы Дадам ханымнан туған еді»[4;122-123, 6; 365].

Жазба деректердегі Тәуекел ханға қатысты үзік-үзік, қысқа мәліметтер оның өміріндегі сұлтандық және хандық кезеңдерді аз да болса ашып көрсетуге мүмкіндіктер береді. Сұлтандық кезеңді баяндайтын алғашқы және жалғыз дерекке – Хафиз Таныштың «Шараф-наме-йи шахи» еңбегі жатады.

Тәуекел сұлтанның есімі алғаш рет жазба деректерде Хафиз Таныштың еңбегінде XVI ғасырдың 80-ші жылдарының басындағы оқиғаларға қатысты кездесе бастайды. 1581 жылы Шығай хан Мауереннахр билеушісі II Абдаллах ханның сарайына келгенде, «Шараф – наме-йи шахи» авторы қазақ ханының жанында ұлдары болды деп жазады да, тек Тәуекел сұлтанның есімін ғана атайды[1;257]. Шығай хан ұлдары ішінде тек Тәуекел сұлтан есімінің деректе аталуын, біріншіден, Шығай хан ұлдары арасындағы оның ең беделді және танымал болуынан, екіншіден, дерек авторы Шығай ханнан кейінгі келесі қазақ ханы деп Тәуекел сұлтанды білуінен деп түсінеміз. Хафиз Таныштың келесі бір мәліметі біздің бұл ойымызды одан әрі дәлелдей түседі.

II Абдаллах хан өзінің басты қарсыласы Баба сұлтанға бағытталған 1581 жылғы жорығына Шығай хан мен оның ұлдарын қатыстырады да, жеңіске жеткеннен кейін әскер басыларын өз уалаяттарына қайтарады. Шығай ханның Ходжентке оралуына рұхсат беріп, Тәуекел сұлтанды өзінің ең сенімді адамдарымен бірге Бұхараға ертіп кетеді[1;262]. Бұхара ханының бұл жерде қандай ойы болғанын дөп басып айту қиын. Дегенменде көрші ел билеушілерінің басты өкілдерінің бірін жанында ұстауын жайдан жай емес деп ойлаймыз.

II Абдаллах ханның Баба сұлтанға қарсы кезекті бір жорығы 1582 жылдың көктемінде, сәуір айының алғашқы күндері басталады. Бұл жорыққа тағы да Шығай хан және оның ұлдары қатыстырылады. Баба сұлтанның соңына түскен Бұхара ханы орталық Қазақстандағы Ұлытауға дейін жетеді. Деректе сол маңдағы Жошы ханның мазары айтылады[1;275]. Ұрыс қарсаңында шайбанилық билеуші оң қанаттағы әскердің алдыңғы бөлігіндегі топқа Шығай ханды, қазақ сұлтандарын және Тәуекел сұлтанды бұйрықпен бекітеді. Дерек мәліметінде автор Тәуекел сұлтанға: «Дешті Қыпшақта даңқы шыққан және ерлігі, батырлығы, қайсарлығы жағынан бүкіл әлемде жалғыз өзі», - деген сипаттағы баға береді[1;275]. Жорық барысында шайбанилық хан әскерінің бір тобы қарсыласының соңына түсіп, Сауық өзені(ортағасырлардағы Торғай өзенінің атауы) бойында ұрысқа түседі. Баба сұлтан әскері қатты табандылық көрсетсе де, ұрыс барысын Тәуекел сұлтан басқарған әскер тобы шешеді. Ол жөнінде деректе былай деп сипатталады: «...Сол уақытта басқа жақтан жауының құтын қашырып, Тәуекел сұлтан жеке әскерімен ұрысқа енді де, алғашқы екпінмен қарсыласын жойып жіберді»[1;281-282]. Баба сұлтан болса, маңғыттарға қарай қашуға мәжбүр болады.

Тәуекел сұлтанның осы жорық барысындағы келесі бір ерлігіне – оның Баба сұлтанның туған бауыры Тахир сұлтанды Созақ пен Сауран арасында тұтқынға алуы жатты. Бұл оқиға 1582 жылдың 16 маусымы күні болады. Осы ерлігі үшін II Абдаллах хан қазақ сұлтанына өте риза болып, алтын жіптермен тігілген халат, бөрік және қымбат тастармен өрнектелген белдікті сыйға тартады[1;294-295].

Тәуекел сұлтанның Мауереннахр билеушісімен бірге Баба сұлтанға қарсы күресінің қорытындысына оның Баба сұлтанды өлтіріп, басын II Абдаллах ханға алып келуі жатты. Хафиз Таныш ол оқиғаны былайша әңгімелеп баяндайды. Оның қысқаша мазмұны мынадай.

Маңғыт еліне бас сауғалап қашып келген Баба сұлтан жанындағы адамдардың кеңесіне құлақ асып, маңғыт билері мен мырзаларын қастандықпен өлтіріп, маңғыт елінің билігін тартып алуды ойластырады. Оның бұл ойын бір сенімді адамдар маңғыт билеушілеріне хабарлап қояды. Арам ойы іске аспағаннан кейін маңғыттар тарапынан қауіптенген Баба сұлтан адамдарымен қайтадан Түркістан уалаяты жаққа қарай қашады. Сығанақ жанынан өтіп, Яссы қаласына азық-түлік пен киім кешек алу үшін өзіне қызмет жасап жүрген екі қалмақты жібереді. Ол екеуі Яссыдан мол киім – кешек алып кейін қайтады. Дәл осы кезде екі қалмақты Тәуекел сұлтанның адамдары кездейсоқ кезіктіріп қалады. Екі қалмақты қатты қинап, жөндерін сұрағанда олар Баба сұлтан туралы ақпараттың бәрін жайып салады.

Бұл хабарды шайбанилық ханға жеткізу үшін Тәуекел сұлтан өз адамын жібереді. Бірақ одан көмек келгенше дейін күтпей, аз ғана әскерімен Баба сұлтан орналасқан жерге шұғыл аттанып кетеді. Баба сұлтан адамдары Тәуекел сұлтан әскерін алыстан көріп, қарсыласуға дәттері шыдамай, жан-жаққа қаша бастайды. Баба сұлтанның ең сенімді адамы, онымен бірге талай ыстық пен суықты басынан өткерген Бузахур сұлтан Сайрамға қарай атының басын бұрады.

Баба сұлтан баласы Латиф сұлтанмен қоштасып, Жан-Мұхаммед аталықпен бірге тауға қарай қашады. Тәуекел сұлтан адамдары Латиф сұлтанды тұтқындап, қашқындардың соңынан қууды жалғастырады. Қашқындар қашып құтыла алмасын білген соң, аттарын кері бұрып, садақпен атыса бастайды. Сол кезде садақ оғы Баба сұлтанға тиіп, атынан құлап түседі. Тәуекел сұлтанның бұйрығымен жауларының басы кесіліп, 1582 жылдың 7 тамызы күні II Абдаллах ханның аяғының астына тасталады. Тәуекел сұлтанның ерлігіне әбден риза болған Мауереннахр билеушісі мол сый –сияпаттар беріп, Соғды мен Самарқанд аралығында орналасқан Африкент уалаятын сыйға тартады[1;306-311].

Жоғарыда келтірген мәліметтерден біз, Тәуекел сұлтанның Хафиз Таныш сипаттағанындай, нағыз ержүрек батыр тұлға болғанын байқаймыз. «Шараф-наме-йи шахи» авторы Тәуекел сұлтанның Бұхара ханының Баба сұлтанға жасаған екі жорығындағы ерліктерін ғана баяндап жазса, жаугершілік заманда оның қаншама ерліктері мен батырлық іс-әрекеттері жазба дерек мәліметтеріне ілінбей қалған сезіну қиын емес. Дерек авторының Тәуекел ханның сұлтандық кезеңіндегі өмірін сипаттайтын: «Дешті Қыпшақта даңқы шыққан және ерлігі, батырлығы, және қайсарлығы жағынан бүкіл әлемде жалғыз өзі», - деген бағасы шындыққа біршама сәйкес келеді.

Тәуекел сұлтанның Баба сұлтанға және оның жанындағы адамдарына қарсы жан аямай күресінің өзіндік себебі болған деп санаймыз. Ол себеп – Хақназар хан үшін, Жалым сұлтан үшін және олардың ұлдарының өлімі үшін «қанға қан» деген қағидаға сай кек қайтару болатын.

Тәуекел сұлтан Бұхара билеушісінің жанында тағы да бір жылдай болады. Оның 1583 жылғы Андижан мен Ферғана аймақтарына жасаған жорығына қатысады, қайтар жолда II Абдаллах хан тарапынан өзіне деген сенімсіздіктің пайда болғанын байқап, Тәуекел сұлтан Дешті Қыпшаққа оралады[6; 339]. М.Қ.Әбусейітова Тәуекел сұлтанның Бұхара ханынан іргесін ажыратуын былайша түсіндіреді. 1583 жылы Абдаллахтың әкесі Ескендір хан қайтыс болып, Абдаллах өзін «заңсыз» хан деп жариялайды. Таққа үміткер шайбанилықтардың көбі күрес барысында қаза табады. Шыңғыс ұрпағы болғандықтан беделі зор Тәуекел сұлтаннан да қауіптене бастаған секілді. Тәуекел сұлтан мұны сезіп, Дешті Қыпшаққа кетуге мәжбүр болады[7;76].

Тәуекел сұлтанның Дешті Қыпшақ аумағына келгеннен кейінгі алғашқы 3 жылы ешбір жазба деректе айтылмайды. Дегенменде, оның Шығай хан ұлдары ішінде, тіпті сол жылдардағы Жәнібек хан әулеті ішінде ең беделді тұлғалардың бірі болып саналуы, оны хан тағына әкелген деуге негіз бола алады. Ортағасырлық тарихшы Ескендір Муншидың Тәуекел сұлтанды «хан атағын өзіне алып алған» деп жазуына қарағанда[6,342], алғашқыда оны шығайлық сұлтандар мен жақтастары ғана хан деп мойындаған деп түсінеміз. Осы жылдардан бастап Тәуекелдің өміріндегі хандық кезең басталады.

Тәуекел хан Дешті Қыпшақта жүріп, Мауереннахрдағы жағдайды жіті бақылап отырады. Бұхара билеушісінің қатты күшеюіне байланысты ол бірте-бірте оның қарсыласына айнала бастайды. 1586 жылы ол II Абдаллах ханның оңтүстік өңірлерде жүргенін пайдаланып, Бұхара билеушісінің солтүстіктегі шекарасына жақындайды да, Түркістанды, Ташкентті, тіпті Самарқанды басып алуға ниеті бар екенін жасырмайды. Ташкенттіктер азғантай ғана әскерімен қазақтарға қарсы шығып, Шарабхана маңында кездеседі. Ұрыс барысында қазақ әскерлері қарсыласын тас-талқан етіп жеңеді. Бұл хабар тез арада Самарқанға жетеді. Ондағы II Абдаллах ханның бауыры Ибадулла сұлтан бүкіл аймақтан әскер жиып, шұғыл түрде Ташкент маңына келеді. Тәуекел хан бұл кезде Сайрам түбінде болатын. Қарсыласының іс-әрекетінен хабардар болған Тәуекел хан ашық ұрысқа шықпай, далалы аймаққа шегініп кетеді[6; 339-340].

Тәуекел ханның II Абдаллах хан иелік етіп отырған Сыр бойындағы қалалар мен Ташкент өңіріне алғашқы жорығы оған ешқандай нәтиже әкелмесе де, ол бұл жорығымен ресми қазақ ханы ретінде осы аймақтарда өзінің мүддесі бар екендігін ашық көрсетеді. Күштердің ара салмағы тең болмауы себепті Тәуекел хан Сыр бойындағы қалалар мен өңірлер үшін күресті уақытша кейінге шегереді. Жалпы алғанда, бұл күрес қазақ хандарының қазақ халқының этникалық аумағын біріктіру жолындағы XV ғасырдың 70-ші жылдарынан бері жалғасып келе жатқан күресінің бір эпизоды ғана болатын.

XVI ғасырдың 80-90-шы жылдарындағы Тәуекел ханның билігін баяндайтын жазба деректер үзік-үзік және қысқа болғандықтан оның жүргізген саясатының негізгі бағыты белгілі болғанымен, оны жүйелі түрде түсіндіру өте күрделі.

Тәуекел хан 1586 жылғы Ташкентке жасаған сәтсіз жорығынан кейін Бұхара билеушісімен қарым-қатынасында уақытша бейтараптық позиция ұстанады. Тіпті, 1588 жылғы II Абдаллах ханға қарсы Ташкент аймағындағы жергілікті билер мен бектердің үш айға созылған көтерілісіне қатыспайды. Өйткені бүкіл Мауереннахр мен Хорасан аймағының экономикалық қуатына сүйенген шайбанилық билеушінің саяси-әскери әлеуеті өте зор еді. Алысты көре білетін Тәуекел хан Мауереннахр билеушісімен ашық күреске барудан бас тартып, басқа көршілес елдермен қарым-қатынасын бейбіт түрде, бірақ белсенді жүргізе бастайды. Біз бұны болашақ шайбанилармен күреске шығу үшін күш жинастыру деп түсінеміз.

XVI ғасырдың 80-ші жылдарының соңы мен 90-шы жылдардың басында Тәуекел ханның сыртқы саясаттағы белсенділігі Шығыс Түркістан мен оған көршілес аумақта көшіп жүрген ойрат тайпаларына қарсы бағытталады. Шах Махмуд Шорастың «Тарих» атты еңбегінде Қашғарияның ішкі саяси істеріне Абд ар-Рашид хан қайтыс болғаннан кейін Тәуекел ханның өте белсенді түрде араласқаны жөнінде бір мәлімет кездеседі. Шығыстанушы-ғалым В.П.Юдин осы мәліметті негізге алып, Шығыс Түркістан аумағындағы Чалыш пен Тұрфан қалаларындағы билікке кімнің отыратындығын Тәуекел ханның позициясы анықтады деген тұжырым жасайды[8;377].

Зерттеуші мамандар арасында Шығыс Түркістан аумағындағы шағатайлық Абд ар-Рашид ханның қай жылы қайтыс болғандығы жөнінде ортақ пікір жоқ. Олар 1559/1560 жыл мен 1569/1570 жылдар аралығындағы бірнеше жылды көрсетеді. Ал В.П.Юдин болса, Абд ар-Рашид ханды 1569/1570 жылы қайтыс болған деп есептейді[9;516]. Дерек мәліметтерінде Абд ар-Рашид хан қайтыс болғаннан кейін оның көптеген ұлдары арасында билік үшін талас-тартыстардың болып, оның ұзаққа созылғаны жөнінде айтылады. Олар өзара күрес барысында көршілес елдердің билеушілеріне арқа сүйейді. Күресуші топтың кейбір өкілдері Тәуекел ханнан да көмек сұраған секілді. Мұндай жағдайда Тәуекел хан ол жақтағы ықпалын кеңейту үшін көмегін аямайды. Тарихшы Шах Махмуд Чорас 1580-ші жылдардың соңында Абд ар-Рашид ханның Құрайыш сұлтаннан туған ұлы Хұдабанда-сұлтанның Тәуекел ханның көмегімен Тұрфан мен Чалыш қалаларындағы билікті басып алғандығын баяндайды[2;380]. Бұл дерек мәліметі әзірге жалғыз болса да, Тәуекел ханның өз еліндегі ішкі саяси жағдайларды реттеп, белгілі бір дәрежеде халықаралық деңгейге шыққандығын көрсетеді. Біздің бұл ойымызды сол жылдардағы қазақ-ойрат қарым-қатынастарындағы Тәуекел ханның атқарған рөлі растай түседі.

XVI ғасырдың екінші жартысында Қазақ хандығының шығысындағы ойрат тайпаларында саяси бытыраңқылық белең алып тұрған болатын. Олар ұзақ уақыт бойы халха моңғолдармен жайылымдық жерлер үшін күрестер жүргізіп, көп жағдайда жеңілістер тауып отырды. Сол себепті бытыраңқы ойрат тайпалары батысқа қарай жылжып, қазақтардың және шығыстүркістандық билеушілердің иеліктеріне тақап келеді. Өз кезегінде қазақ хандары мен шағатайлық хандар ойраттарға қарсы шабуылдар жасап отырады. 1588 жылы Турфан билеушілері ойраттарға кезекті соққы жасап, оларды шығысқа қарай қашуға мәжбүрлейді. Ойраттардың қазақтармен де күресі нәтижесіз жүреді[10; 68-69]. Бұл кезде біршама күшейіп алған Тәуекел хан ойраттарды жеңіп қана қоймай, олардың жекелеген тайпаларына өз билігін мойындатады. Бұл туралы 1594 жылдың қаңтар айында Мәскеуге келген Тәуекел ханның елшісі Құл-Мұхаммед пен Ораз-Мұхаммед сұлтанның арасында болған әңгіменің жазбасында айтылады. Онда Ораз-Мұхаммед сұлтан өзінің жақын туыстарының жағдайы мен қазақ елінің көршілерімен қарым-қатынасы туралы қойған сұрақтарына елші былай деп жауап қайтарады: «...Қазір сенің көкең Тәуекел хан Қазақ Ордасында хан болып отыр, өзінің інісі Шах-Мұхаммед сұлтанды қалмақтарға отырғызды, олар бір-біріне жақын жерде көшіп-қонып жүр және бәрі ынтымақта. Ал Бұхар патшасымен уақытша бейбіт өмір сүруде, ноғайлармен де, алтыұлдықтармен де бейбіт жағдайда, Дін-Ахмет ұрпақтарымен және Орыс ұрпақтарымен – бірде олай, бірде бұлай өмір сүріп жатыр»[5;3].

Бұл мәлімет сол кездегі Қазақ хандығының шекарасын және Тәуекел ханның беделінің қандай болғандығын білуге көмектеседі. Батыста Қазақ елінің шекарасы Жем мен Жайық өзендері аралығындағы ноғайлармен, шығыста ойрат тайпаларының жайылымдарымен түйісіп жатқанын аңғарамыз. Ал Тәуекел ханның қазақ қоғамындағы билігі әбден орныққанын және көршілес елдермен саяси қарым-қатынасында белсенді рөл атқарып отырғанын көреміз.

Тәуекел ханға қалмақтардың тәуелді болғандығы жөніндегі мәліметке қатысты мамандардың пікіріне құлақ асып көрелік.

Жоңғар хандығы тарихының аса ірі білгірі И.Я.Златкин жоңғар мемлекетінің құрылу қарсаңындағы ойрат тайпаларының жағдайын, әсіресе, XVI ғасырдың 80-90-шы жылдарында ойраттарда қалыптасқан саяси жағдайды және қалмақтардың қазақ ханына тәуелді болғандығы жөніндегі дерек мәліметіне қатысты мынадай тұжырым білдіреді. «Бұл мәліметтің қаншалықты дәрежеде дұрыс және тарихи шындықты шынайы көрсете алады деу қиын. Бізге белгілі бірде бір моңғол, қытай, орыс немесе түрік тілдес деректерден біз қазақ елшісінің сөзін дәлелдейтін ешқандай мәлімет кездестірмейміз. Сол себепті де бүкіл ойрат билеушілерінің қазақ ханының билігін мойындады деген пікірді теріске шығарамыз»,- дей келе, бұл мәліметке қатысты өз ойын былайша тұжырымдайды: «Мүмкін, XVI ғасырдың 90-шы жылдарының басында қазақтармен іргелес болған бір немесе бірнеше ойрат тайпалары әскери қақтығыстар нәтижесіндежеңіліске ұшырап, амалсыздан қазақ ханының билігін аз уақыт болса да, мойындаған шығар. Міне, осы жағдай қазақ елшісі Құл-Мұхаммедтің әңгімесінде көрініс берген. Уақытша қазақтарға торғауыт немесе дүрбүт княздері тәуелді болуы мүмкін»[10; 69-70]. Біз мұндай тұжырыммен толық қосыламыз.

Тәуекел ханның XVI ғасырдың 90-шы жылдарының ортасында жүргізген сыртқы саясатындағы басты бағыттың біріне – Орыс мемлекетімен елшілік байланыстарды орнатуы жатты. Мауереннахрдың өте қуатты билеушісі II Абдаллах ханға қарсы күресу үшін Тәуекел ханға қуаты жағынан одан кем емес әскери одақтас қажет болатын. Сол жылдардағы Қазақ хандығына көршілес болған елдердің ішкі-сыртқы саяси жағдайларына қысқаша шолу жасасақ, жағдай мынадай болатын.

Дәл осы жылдары Қазақ хандығының оңтүстік-шығысындағы Шығыс Түркістанда шағатайлық билеуші әулет өкілдері – Абд ар Рашид ханның ұлдары мен немерелері бірнеше саяси топқа бірігіп, аумақтың қалалары мен өңірлері үшін бір-бірімен өзара күресіп жатты. Жоғарыда атап өткеніміздей, олардың бір бөлігі билікке келу үшін Тәуекел ханның көмегіне сүйенген еді. Олардың біреуге көмегінен гөрі оларға басқаның көмегі аса зәру болды. Сол себепті де олар Тәуекел ханға Бұхара ханына қарсы күресте сенімді одақтас бола алмайтын еді. Мұны Тәуекел хан өте жақсы білді.

Дәл осындай жағдай қазақтардың шығысындағы ойрат тайпаларында қалыптасқан еді. Жоғарыда атап өткеніміздей, олар бір жағынан өздерінің шығысындағы халха моңғолдармен күресте үнемі жеңіліс тауып отырса, екінші жағынан, өз іштеріндегі саяси бытыраңқылық пен жақсы жайылымдар үшін болып отырған жиі қақтығыстар – оларды дәл осы кезеңде қатты әлсіретіп, олардың өздеріне қорған болар күшті қажет етті. Ойрат тайпаларының біріне Тәуекел хан інісін отырғызғандығын атап өттік.

Қазақ хандығының солтүстігіндегі Сібір хандығы болса, Хақназар ханның кезінен бері Қазақ хандығының қарсыласы болатын. Бірақта дәл осы жылдары Сібір ханы Көшімнің жағдайы өте мүшкіл жағдайда болды. 1582 жылғы Ермактың ауыр соққыларынан кейін, шибанилық Көшім хан қаншама тырысса да, мемлекетін бұрынғыдай қалпына келтіре алмады. 1591-1595 жылдар аралығында Көшім хан әскерлері бірнеше рет орыс әскерлерінен жеңіліс тауып, Сібір хандығы толығымен күйрейді.

Ал бұрынғы қуатты Ноғай Ордасының орнында бытыраңқы ноғай иеліктері - Үлкен ноғайлар, жембойлықтар, Алтыұл ноғайлары секілді әлсіз ноғай ұлыстары қалып, олардың басым бөлігі Мәскеуге жартылай тәуелді болып қалған еді. Олар да Бұхара ханына қарсы күресте Тәуекел ханға сенімді одақтас бола алмайтын еді. Қазақ ханы мұны да жақсы түсінеді.

Зерттеу материалдарында Тәуекел хан өз ұлдарының бірін қырық рулы қарақалпақтарға билеуші етіп отырғызғандығы жөнінде айтылады[11; 204].

Тәуекел ханның шебер дипломатиялық өнері осы тұста тағы да байқалады. Күшейіп тұрған II Абдаллах ханға қарсы күресте ең сенімді одақтас Орыс мемлекеті бола алатынын білген Тәуекел хан Мәскеуге өз елшілік жіберуді ойластырады. Бұл жылдары Орыс мемлекетінің шекарасы солтүстікте де, батыста да Қазақ хандығымен түйісе бастаған еді.

Тәуекел ханның Құл-Мұхаммед би бастаған елшілігі Мәскеуге 1594 жылы келді. Елшіліктің алдына бірнеше мақсатты қойғаны белгілі. Олар мыналар болатын: II Абдаллах ханға қарсы күресу үшін Орыс мемлекетімен әскери одақ құру, Тәуекел ханның немере інісі, Ондан сұлтанның ұлы Ораз-Мұхаммедті Мәскеудегі тұтқыннан қайтару; Орыс патшасынан Бұхараға қарсы күресу үшін «от шашатын қару» алу еді[5; 3-5]. Бұл мақсаттың бәрі дәл сол жылдары Қазақ хандығы үшін өте маңызды болатын.

Құл-Мұхаммед бидің елшілігі жөнінде тарихнамада арнайы қарастырылған[12]. Тәуекел хан елшілігінің атқарған жұмысы мен оған жауап ретінде Орыс мемлекеті тарапынан келесі 1595 жылы қазақ ордасына келген орыс елшісі Вельямин Степановтың баяндауы мен жазбаларынан қазақ-орыс елшілік байланыстарынан басқа, сол кезеңдегі Қазақ хандығының сыртқы байланыстары жөнінде біршама мәліметтер ала аламыз.

Алдыңғы беттерде атап өткеніміздей, Ораз-Мұхаммед сұлтанның Құл-Мұхаммед бимен әңгімесінің жазбасында Тәуекел ханның жағдайы және оның қалмақтармен, Бұхара билеушісімен, ноғайлармен қарым-қатынасы туралы мәліметті келтіргенбіз[5;3]. Осы құнды деректе Құл-Мұхаммед би Орыс еліне Ираннан елшілік келіп жатқанынан хабардар болып, Бұхара ханына қарсы бірігіп күресу үшін қызылбас елінің елшісімен кездесуге күш салады. Құл-Мұхаммед би орыс патшасының рұхсатымен Иран елшісімен кездеседі. Екі елші арасындағы негізгі тақырыптың Бұхараға қарсы бірігіп күрес жүргізу туралы болғаны анық. Қазақ елшісі Мауереннахрдағы шайбанилық әулеттің билігіне қарсы қазақ-иран одағын қалыптастыру мәселесін көтеріп, оны нақтылау үшін қазақ елшілігінен бір адамды Иран елшілігіне қосып қызылбастар еліне жіберу туралы, ал, Мәскеуде жүрген Иран елшілігінің бір адамын қазақ елшілігімен бірге Тәуекел ханға жіберу туралы ұсыныс білдіреді және ол ұсыныс қабылданады. Келесі жылы қазақ еліне орыс елшілігін басқарып барған Вельямин Степановпен бірге ирандық елшіліктің бір өкілі еріп барып, орыс елшілігімен кейін оралғандығы туралы айтылады[5;13]. Ал қазақ елшілігінен Иранға барған адам туралы ешқандай мәлімет жоқ. Біз келесі беттерде сол тұстағы қазақ-иран қатынастары туралы, оның ішінде Бұхара ханына қарсы Тәуекел хан мен I Аббас шахтың әскери одағы жөніндегі ойларымызды арнайы білдіреміз.

Жалпы алғанда, Құл-Мұхаммед бидің елшілігінен байқағанымыз, Тәуекел хан үшін сол кездегі Қазақ хандығының ең басты қарсыласы -Мауереннахрдағы шайбанилық билеуші - II Абдаллах хан болғанын көреміз. Сол себепті де Тәуекел хан оған қарсы күресу үшін мүмкін болған жағдайдың бәрін пайдаланады.

1595 жылдың наурыз айында Тәуекел ханға Орыс мемлекетінен Вельямин Степанов бастаған елшілік аттандырылады. Және орыс елшілігінің құрамында жоғарыдағы келісім бойынша Иран елшілігінің Дервиш Мұхаммед есімді бір өкілі болады. Сол жылдың мамыр айының соңғы күні Қазақ ордасына жеткен орыс елшілігі 60 күн қазақтар арасында болып, шілденің соңғы күні кері қайтады. Қыркүйектің соңына таман елшілік аман-сау Мәскеуге жетеді. Вельямин Степановтың баяндамасы мен жазбасында оның қандай маршрутпен Қазақ еліне келгендігі, қандай қиыншылықтарды басынан өткергені, Тәуекел ханның оны қалай қабылдағаны, патша грамотасын қалай тапсырғаны және тағы басқа елшіліктің жәйттері айтылады[5;13-14]. Орыс елшісі Тәуекел ханның ордасы қай жерде болғанын нақтылап айтпаса да, оның қай өңірде болғанын шамалап айтуға болады. Елшінің баяндамасында бір орыс боярының ұлы Илейка Меньшиков деген тұтқынның Ташкенттен қашып шығып, Қазақ ордасындағы орыс елшілігіне қашып келгенін, оның соңынан қуып келгендерге елшінің 14 сом беріп босатып алғанын жазады[5;13]. Соған қарағанда, сол кездегі Тәуекел ханның ордасын Ташкенттен Дешті Қыпшаққа қарай, онша қашық емес жерде орналасқан деп санаймыз.

Жалпы, 1594 жылғы Тәуекел ханның орыс еліне барып қайтқан елшілігі де, 1595 жылғы Қазақ еліне келіп кеткен орыс елшілігі де қазақтар үшін негізгі мәселе – Бұхар билеушісіне қарсы бірігіп күресу жөніндегі мәселені шеше алмады. Мәскеу жағы сөз жүзінде болмаса, іс жүзінде Қазақ хандығына Бұхараға қарсы күресте ешқандай көмек беруге оң ниет көрсетпеді. Соған қарамастан бұл елшіліктер екі ел арасындағы ресми елшілік қатынастардың орнауына негіз қалады. Ал елшіліктің баяндамалары мен жазбалары сол тұстағы Қазақ хандығының тарихы үшін құнды деректер қатарына жатады.

Орыс елшілігі кейін оралғаннан кейін бірнеше жыл бойы Тәуекел хан үшін басты назар оңтүстіктегі көрші болып қала берді. Мәскеу тарапынан нақты ешқандай көмек болмаған соң Тәуекел хан Ирандағы сефевилік әулеттің билеушісімен жақындасуды жөн көрген секілді. Екі ел арасында жоғарыда атап өткеніміздей, елшілік өкілдер арқылы байланыстар орнатылғаннан кейін, Бұхара ханына қарсы Тәуекел хан мен Аббас шахтың көзқарастары бір арнада тоғысады. 1597-1598 жылдары қазақ ханы мен иран шахының Мауереннахр мен Хорасан аймағында шайбанилық билеушіге қарсы жүргізген соғыстарын алдын ала келісілген шаралардың нәтижесі деуге болады. Төменде осы мәселе жөнінде тереңірек тоқталып, ондағы кейбір сұрақтарға қатысты өз ойымызды білдірелік.

Қазақ хандығы үшін Түркістан аймағындағы қалалар мен өңірлердің шаруашылық, экономикалық, саяси-әкімшілік, мәдени-рухани, геосаяси маңыздарға ие болғандығы белгілі[13; 28-72]. Соған байланысты Дешті Қыпшақ билеушілері мен Мауереннахр билеушілері арасында бірнеше ғасыр бойы аймақ үшін күрес жалғасып жатты. Тәуекел хан тұсындағы екі жақты қарым-қатынастардың басты өзегі, осы – Түркістан аймағындағы қалалар мен өңірлер болып қала берді. Ал Хорасан аймағы болса геосаяси және экономикалық тұрғыдан ежелден Мауереннахр мен Иранда билікте болған әулет билеушілері арасындағы күрестің нағыз майданына айналады. Ал XVI ғасырдың соңғы жиырма жылында Хорасан қалалары үшін шайбанилық және сефевилік әулет билеушілері арасында нағыз шиеленіскен күрес оты қызып тұрған еді.

1583 жылға дейін Мауереннахрдағы барлық қарсыластарын жеңіп, жеке-дара өз билігін орнатқан II Абдаллах хан, осы жылы әкесі қайтыс болғаннан кейін өзін ресми түрде хан жариялап, өзінің келесі жорықтарын Хорасан, Бадахшан, Хорезм аймақтарына бағыттайды. Ол 1584 жылы – Бадахшанды, 1588 жылы – Гератты, 1595 жылы – Хорезмді бағындырады [14; 274]. 1587 жылы Иранда 16 жасында таққа отырған атақты сефевилік билеуші Аббас шах Хорасан аймағын қайтару үшін дипломатиялық, әскери жолдарды пайдаланады. Екі майданда соғыспау үшін ол 1590 жылы Осман империясымен бейбіт келісімге келеді. 1593 жылдың соңында ол Мәскеуге өз елшілігін жібереді. 1594 жылы қаңтарда Тәуекел ханның елшісі Құл-Мұхаммед бидің Мәскеуде ол елшілікпен жолыққанын және Бұхара ханына қарсы күресу үшін келіссөздер жүргізгенін айтып өттік. Тәуекел ханның ордасында болған иран елшісінің өкілі 1595 жылдың қазан айында Вельямин Степановпен бірге Мәскеуге қайтып оралғанын атап өттік. Иран елшілігінің өкілін шамамен келесі жылы, яғни 1596 жылы өз еліне қайтып оралған деуге болады. Әрине, ол Тәуекел ханмен болған келіссөздер қорытындысын Аббас шахқа хабарлағаны айдан анық.

Осы тұста мынадай мәселені айта кеткенді жөн көреміз. 1594 жылы 30 мамырда орыс патшасы Федор Иванович Аббас шахтың Мәскеуге келген елшілігіне жауап ретінде князь А.Д.Звенигородский бастаған елшілікті Иранға аттандырады. Иран шахы орыс елшісін сол жылдың 6 қарашасында өз сарайында қабылдап, орыс патшасының Түркияға, Қырымға, неміс императоры Рудольфке, Литва короліне, Ноғай Ордасына, Дағыстан билеушісі Шевкалға, Бұхара ханына және тағы басқа елдерге қарым-қатынасы жөнінде сұрақтар қояды[15; 313]. Бірақ Қазақ хандығы жөнінде, әсіресе, орыс патшасының Тәуекел ханға қарым-қатынасы туралы ешқандай сұрақ қойылмайды. Біз оның себебін былайша түсіндіруге тырысамыз.

Жоғарыда атап өткеніміздей, Тәуекел ханның елшісі Құл-Мұхаммед би мен Аббас шахтың елшісі арасындағы келіссөз бойынша екі елшіліктің бір-бір өкілдерін Қазақ елі мен Иранға жіберу жөнінде келісілген болатын. Иран елшілігінің бір өкілі В.Степановпен бірге Тәуекел ханға келіп кеткенін айттық. Ал қазақ елшілігінің өкілі туралы ешқандай жерде айтылмайды. Бірақ ол қазақ елшілігінің өкілі Иранға келмеді дегенді білдірмейді. Біздің ойымызша, қазақ өкілі Иранға ирандық елші Ази Хұсраумен бірге келген. Князь А.Д.Звенигородский елшілігі Иранға 1594 жылдың 22 қыркүйегінде келсе, иран елшісінің кемесі «қарсы соққан желдің қырсығынан» 7 күн кешігіп келеді. Орыс елшісі тек бір жарым айдан кейін шахтың қабылдауында болады[15;311]. Ал осы аралықта Ази Хұсрау елшілігіндегі қазақ өкілінен Аббас шахтың адамдары немесе шахтың өзі қазақтар туралы, Тәуекел хан және оның Мауереннахрдағы шайбанилық әулетпен, орыс патшасымен қарым-қатынастары туралы мәліметтерді біліп алған деуге болады. Сол себепті де Аббас шах орыс елшісінен қазақтарға қатысты өзіне белгілі ақпаратты сұрамаған деп ой түюге болады.

Жалпы, осы жылдардағы қазақ-иран елшілік байланыстарының қорытындысынан біз, қазақ ханы мен иран шахының Мауереннахрдағы шайбанилық әулет билігіне қарсы күресінің келісіп жүргізгендігін байқауға болады.

Тарих ғылымында XVI ғасырдың 90-шы жылдарының соңында Тәуекел ханның Мауереннахрға 1598 жылғы жорығы жөнінде біршама жақсы қарастырылған[6; 345-352; 7;83-91; 16;124-141;]. Сол тұстағы оқиғаларды баяндайтын деректердегі мәліметтерді терең қарастыру және оларды бір-бірімен салыстыру барысында біз, XVI ғасырдың соңында Тәуекел ханның Мауереннахрға жорығы екі рет, 1597 және 1598 жылы, яғни біріншісі II Абдаллах ханның тірі кезінде, ал екіншісі Бұхар ханы қайтыс болғаннан кейін болғанын көреміз. Ортағасырлық дерек мәліметтерінің көбінде 1598 жылғы жорық туралы айтылады. Тек екі деректе ғана – Искандер Муншидің «Тарих-и аламара-йи Аббаси» және Хожамқұли - бек Балхидың «Тарих-и Кипчаки» еңбектерінде Тәуекел ханның 1597 жылдың соңы мен 1598 жылдың басындағы жорығы жөнінде қысқаша болса да баяндалады[6;342-343; 3;394-395]. «Тарих-и Кипчаки» дерегіндегі мәліметтің қысқаша мазмұны мынадай: «Қазақ сұлтандары әкесі мен ұлы [Абдаллах –хан мен Абд ал-Мумин -хан] арасындағы тартыс туралы хабарды естіп, бас көтерді. Тәуекел хан көп әскерімен Бұхараны бағындырмақ болды. Абдаллах хан ұрысқа [өзінің] қолбасшыларын алып шығады. Бұл ұрыста көптеген атақты өзбектер қаза тапты. Қашқан әскер Бұхараға келді. Бұл оқиға [хан үшін] қосымша күйініш болды. Ол әскер жиып, қазақтардың жорығына төтеп беру үшін Самарқан жаққа беттейді. Осы кезде ол қайғы мен күйініштен ауыра бастап, бір мың жетінші (1598/1599) жылы қайтыс болды. Ол Бұхара қаласындағы Хожа Нақышбанда мазарында жерленді...»[3;394-395]. В.В.Вельяминов-Зернов Искандер Мунши еңбегіндегі Тәуекел ханның 1597-1598 жылғы Мауереннахрға жорығы туралы мәліметтің мазмұнын былайша аударып береді: «Әкесі мен ұлы арасындағы қастық пен жаулық туралы хабар Түркістанға тарағанда, бұған дейін Абдулланың күшінен қорқып тыныш өмір сүріп жатқан қазақ сұлтандары бас көтерді. Олардың бірі, өзі хан атағын иеленіп алған Тәуекел - сұлтан қазақ көп әскермен Ташкентке таяп келеді. Абдулла-хан оны өзіне лайықты қарсылас деп санамай, оған қарсы өз әулетінің сұлтандарын, шекаралас аймақтардың әмірлерін және әскерінің бір бөлігін жіберумен шектеледі. Екі жақ әскері Ташкент пен Самарқанд аралығында кездесіп, қанды шайқас болды. Ханның бұған дейін ешқашан жеңіліс көрмеген әскері жеңіліс тапты. Әмірлер мен қолбасылардың көп бөлігі және бірнеше сұлтан қаза тапты, ал әскердің аман қалған бөлігі өте нашар және жалынышты күйде Бұхараға қашып келді. Бұрын да ұлының әрекетінен күйініп отырған ханды бұл жағдай одан әрі қатты қайғыландырды... Ол тек қана әскер жиып, жеңілістің орнын жабуды ойластырды. Әскер жиылып, туындаған қауіптің алдын алу үшін және Тәуекел ханнан кек алу үшін Самарқанға бет алды, бірақ онда келісімен ұлының бағынбауы мен қазақтардан жеңілу салдарынан болған қайғы оның денсаулығы күрт нашарлатып жіберді. Ауруы күшейіп, ол көп ұзамай қайтыс болды»[6; 342-343].

Келтірілген екі дерек мәліметінен көріп отырғанымыздай, Тәуекел ханның бұл айтылып отырған жорығы кезінде II Абдаллах хан әлі тірі. Шайбанилық ханның нақты қайтыс болған жылы мен күні ғылымда анық белгілі, ол – 1598 жылдың 8 ақпанында болған[17;69]. Олай болса, келтірген дерек мәліметтері Тәуекел ханның бұл жорығы 1597 жылдың соңы мен 1598 жылдың басында болғанын көрсетеді.

Абдаллах –ханның ұлы, әрі мұрагері Абдал-Мумин ханның әкесінен соң Бұхара қаласында таққа отырғаны көпшілікке мәлім. II Абдаллах ханның қайтыс болғаны жөніндегі хабарды естісімен Иран шахы бірден Хорасанды тезірек қайтару үшін жорыққа дайындалады да, 1598 жылдың 9 сәуірінде астанасы Исфаханнан Гератқа қарай аттанып шығады[17;90]. Ал Тәуекел ханның Мауереннахрға жорығы алты айдан кейін, яғни Абд-ал Мумин хан қастандықпен өлтірілгеннен кейін басталады. «Тарих-и Кипчаки» дерегінің авторы бұл жөнінде «Абд-ал Мумин ханның өлтірілгендігі туралы хабарды ести сала...Тәуекел хан Ташкент пен Мауереннахрды бағындыру жолына кірісті»,- деп жазады[3;395].

Жоғарыда келтірілген дерек мәліметтерінен Тәуекел хан мен Аббас шахтың Мауереннахр мен Хорасандағы шайбанилық әулеттің билігіне қарсы жүргізген күрестері алдын-ала жасалған екіжақты келісімнің нәтижесінде жүзеге асқан деуге болады. Мұндай келісім Тәуекел ханның ордасында болған ирандық елшілік өкілі мен Иранға жіберілген қазақ елшісі өкілінің жұмыстарының нәтижесі деп түсінеміз. Тәуекел хан келісімге сай Мауереннахрға алғашқы жорығын 1597 жылы II Абдаллах ханның тірі кезінде жасаса, Аббас шах болса, Бұхара билеушісі қайтыс болғаннан соң, 1598 жылы ұйымдастырады. 1598 жылы Тәуекел ханның келесі жорығы II Абдаллах ханның мұрагері қайтыс болғаннан кейін жасалады. Осылайша, Тәуекел ханның Мауереннахрдағы шайбанилық әулеттің билігіне қарсы күресі – оны тек қазақ тарихындағы ғана емес, сонымен бірге XVI ғасыр соңында бүкіл Орталық Азия аумағындағы танымал саяси қайраткер деңгейіне дейін көтереді.

Енді Тәуекел ханның 1598 жылғы Мауереннахрға жорығы мен оның барысына және қазақ тарихындағы маңызына тоқталсақ.

Жоғарыда атап өткеніміздей, Тәуекел ханның жорығы 1598 жылы жаз айының соңында Абд ал-Мумин ханның қастандықпен өлтірілуінен кейін басталады. Бұхара тағында алты ай отырған оны жергілікті әмірлер жасырын түрде қастандықпен өлтіреді. Бір қызығы, Мұхаммед Юсуф Мунши бойынша, Абд ал-Мумин ханға қастандық ұйымдастырушылардың басында беделді бір қазақ ақсақалы болған. Ол былай деп баяндайды: «... Оның (Абд ал-Мумин ханның-Б.К.) билігі алты айға созылды. Бұхаралықтардың әкесінің қайырымдылығы мен ізгілігіне үйреніп қалғанын және өзінің іс-әрекеттеріне наразы болып, жаман бірдеңе ұйымдастырмақ ойларын Абд ал-Мумин білді. Ол ең беделді танымал адамдардың көзін жоймақ болды. Олар болса оны біліп қойып, жасырын кеңеске жиналды да, өздерінің үлкен істі (орындауға) дайын екендіктерін мәлімдеді. Жиналғандар ішінде бір ақсақал қазақ бар еді, ол былай деді: «Олай деуге болмайды». Ол орнынан тұрып, жиналысқа қатысушылардың әрқайсысының кеудесін кезек-кезек қолымен ұстап шықты да, ойымызды жүзеге асыруды айтқанда бәріңнің жүректерің қатты соғып кетті. Тек екі адамға қарап тұрып: «Сендердің жүректерің орнында тұр»,-деді ақсақал. Ойластырған істі жүзеге асыру жаңағы екі адамға жүктелді»[17; 69]. Сол екі адам Абд ал-Мумин ханды өлтіріп, басын кесіп алады[17; 69-70].

Дерек мәліметіндегі есімі белгісіз ақсақал қазақтың Тәуекел ханға қаншалықты қатысы бар екені беймәлім. Дегенменде, біз 1580-шы жылдардың басынан бері Тәуекелдің Мауереннахрда болғанын, Бұхарамен ашық түрде де, жасырын түрде де саясат жүргізгенін, 1594 жылдан бастап басты қарсыласы шайбанилық әулет екенін ескере келе, ақсақал қазақтың жай адам емес, Тәуекел ханның Бұхара қаласындағы сенімді адамдарының бірі деген ойға көңіліміз ауады. Және ол адам жалғыз болмаған. «Тарих-и аламара-йи Аббаси» мәліметінде II Абдулла ханның ең сенімді, әрі белгілі әмірлерінің бірі - Абд ул – Уаси би деген әмірдің хан өлімінен кейін Тәуекел хан жағына шығып, Абд ал-Мумин ханға қастандық ұйымдастырушылардың бірі болғандығы және Тәуекел ханды Мауереннахрға жорық жасауға шақырғандығы айтылады[6;351]. Осындай мәліметтерге қарап, Тәуекел ханның Мауереннахр қалалары мен оның астанасы Бұхара қаласында ықпалының күшті болғандығын көреміз. Осы факторлар 1598 жылғы жорықта Ташкент, Ахси, Андижан, Самарқанд секілді қалалардың қазақтар жағына ұрыссыз өтуінің көп себептерінің бірі болса керек.

Алдыңғы беттерде айтып өткеніміздей, Тәуекел ханның 1598 жылғы Мауереннахрға соңғы жорығы туралы мәліметтер «Тарих-и аламар-йи Аббаси» мен «Тарих-и Кипчаки» еңбектерінде біршама жақсы баяндалады. Екі деректегі мәліметтерді бір-бірімен толықтыра отыра, жорық барысын қарастыралық.

Тәуекел ханның жорығы жаздың соңғы айында басталады. Тәуекел ханның жарлығына сәйкес бүкіл қазақ жерінен 120 сұлтан атқа отырады[11; 208]. Искандер-бек Муншидың мәліметтеріне қарап, Тәуекел хан жорыққа жүз мыңнан аса әскер шығарған және ол әскердің бәрі Дешті Қыпшақ пен Түркістан аймағындағы тайпалардан жасақталғанын көреміз[6;347-348]. Дерек мәліметінде Тәуекел хан әскерін автор «Түркістандық және «көшпелі Өзбектер» тайпаларынан жиналды» деп жазады. Бұл жерде «көшпелі Өзбектер» дегеніміз – Қазақ хандығы құрылғанға дейінгі Дешті Қыпшақ тайпаларының жиынтық атауы, негізінен XV ғасырдың екінші ширегінде Әбілқайыр ханның билік құрған жылдары оның қол астына қараған тайпаларға қатысты айтылады. Қазақ хандығы құрылғаннан кейін қазақ хандарының билігі тараған Дешті Қыпшақтың басым бөлігіндегі тайпалардың бәрі қазақтар деп атала бастайды. «Көшпелі өзбектер» терминін көбінесе сол кезеңдегі парсылық авторлар қолданады. Ал түркістандық тайпалар деп Искандер-бек Мунши Сырдария өзенінің орта ағысы бойындағы жартылай отырықшы және жартылай көшпелі жергілікті тайпаларды айтып отыр.

Одан әрі Искандер-бек Мунши өз баяндауын былайша жалғастырады: « Тәуекел ханның осыншама мол әскеріне жергілікті өңірдің тұрғындары ешбір қарсылықсыз бағынды. Аз уақыт ішінде ол Орта Азияның Ташкент, Ахси, Андижан, Самарқан сияқты ірі қалалары мен өңірлерін Бұхара аймағының қаласы Мианқалға дейінгі жерлерді басып алады. Самарқанда 20 мыңдық әскермен інісі Есім сұлтанды қалдырып, өзі 70-80 мың әскермен Бұхара алу мақсатымен қалаға бет алады. Бұхарада 15000 мыңға жетпейтін әскер болғандықтан, Пір-Мұхаммед хан мен әмірлер жаумен ашық майданға шықпай, қала бекінісі мен мұнараларын күшейтеді. Тәуекел хан қалаға жақын келіп, әскері бірнеше бөліктерге бөлінеді де, қаланы түгелдей қоршауға алады. Бұхарлықтар күн сайын қаланың әр қақпасынан қарсыластарына шабуылдар жасап, олардың адам санына шығындар келтіріп отырады. Осылайша он бір күн бойы осындай ұрыстар болып тұрады. Он екінші күні Бұхарадағы барлық әскер қаладан шығып, күннің атысынан күннің батысына дейін соғысады. Осы күні бұхарлықтар жеңіске жетеді. Ал Тәуекел хан шегінуге мәжбүр болады. Шегінген әскердің алды Самарқандқа жеткенде болған оқиға түгелдей Есім сұлтанға баяндалады.

Мұндай хабарды естіген Есім сұлтан ашуланып ағасына мынадай сипатта хабар жібереді: «Соншама әскермен азғантай ғана Бұхара әскерінен жеңіліп, шегіну деген ұят және өте қатты ұят нәрсе, егер хан Самарқандқа келсе, бұл жақта да Бұхара жақтағыдай самарқандықтардың бізге бағынбауы мүмкін. Хан шегінісін тоқтатып, кері оралсын, мен оған өз әскеріммен қосыламын»[6;349]. Тәуекел хан інісінің кеңесін құп алады да, қайтадан Бұхараға бет алады. Көп ұзамай оған Есім сұлтан келіп қосылады. Бұхараға да Бакы-Мұхаммед сұлтан бастаған әскери күш Балхтан көмекке келіп жетеді. Екі жақтың әскері Мианқалдың Ұзынсақал деген жерінде кездесіп, ұрысты бастап кетеді. Шайқастар қайта жалғасып, бір айдай уақытқа созылады. Соғысушы екі жақ түпкілікті жеңіске жете алмайды. Осындай бір сәтте Тәуекел хан әскерді өзі бастап ұрысқа түседі. Қарсыластар жағынан көп әскер шығынға ұшырап, бұхарлықтардың ең беделді және танымал адамдары қаза табады. Осы шайқаста Тәуекел ханның өзі де ауыр жарақат алады. Хан жараланғаннан кейін қазақ әскерлері Ташкентке оралады. Ал көп ұзамай Тәуекел хан қайтыс болады[6;350-351, 16;134-135]. Осылайша, Қазақ хандығының тарихындағы ең бір көрнекті тұлғалардың бірі, қазақ елінің оңтүстік бағыттағы шекарасын қалпына келтіру үшін жан аямай күрес жүргізген және оны жүзеге асыра білген Тәуекел хан 1598 жылы өмірден озады.

Тәуекел ханның жеке басындағы жақсы тұлғалық қасиеттерін Т.И.Сұлтанов былайша атап көрсетеді: «Шығайдың ұлы Тәуекел сұлтан – айбынды және жеңімпаз жауынгер бола білді. Ұрыс өнерін жақсы меңгеріп, мерген садақшы болады. Және де ол жақсы ұл да болды. Оған адалдық қасиет тән еді. Тәуекел батыл және шұғыл шешімдер қабылдай алатын тұлға болды. Тәуекел жағдайды жақсы пайдалана білетін. Тәуекел адамдарды соңынан ерте білетін»[11; 207-208].

Зерттеушінің Тәуекел ханның тұлғалық қасиеттері туралы айтқан пікірлерімен толық қосыла отыра, өз тарапымыздан ханның тағы да мынадай қасиеттерін атап өтсек дейміз. Тәуекел хан – елдік, мемлекеттік мүддені алдыңғы қатарға қойған тұлға болды. Алдыңғы беттердің бірінде Тәуекел ханның жарлығына сәйкес Мауереннахрға қарсы бағытталған жорыққа 120 қазақ сұлтанының атқа қонуы – ел ішінде саяси бірліктің орныққандығын көрсетеді. Ал оның 1584-1585 жылдардан 1598 жылға дейінгі Орыс мемлекетімен жүргізген дипломатиялық саясаты, Мауереннахрдағы шайбанилық әулет басшысы II Абдулла ханға қарсы жорықтары, қарақалпақтар мен қалмақтарда өз әулетінің өкілдерін билікке отырғызуы, Шығыс Түркістанның саяси өміріне белсене араласуы – Орталық Азия аумағына танымал болған тарихи тұлға болғандығын дәлелдейді.

Енді Тәуекел ханның ұрпақтары жөнінде айтсақ. 1594 жылғы дерек мәліметтерінде Тәуекел ханның ұлдарының үлкені – Құсайынның 10 жаста, одан кейінгілері 8 және 4 жаста болғандығы, сондай-ақ неше жаста екені белгісіз Мұрат есімді ұлының болғандығы айтылады[5; 4-13]. Тәуекел хан ұрпақтарының XVII ғасырдағы қазақ тарихында қандай рөл атқарғаны белгісіз.

Жоғарыда айтылған ойларымызды түйіндей келе, Тәуекел хан жөнінде мынадай қорытындылар жасауға болады.

Бірінші, Тәуекел ханның жеке басындағы айбындылық, төзімділік, шыдамдылық, шұғыл шешім қабылдағыштық, адалдық, соғыс өнерін жақсы меңгергендік, мергендік, саясаткерлік, көпшілікті соңынан ерте білушілік секілді қасиеттері – оны өз замандастарының алды етеді. Билеуші әулеттің өкілі ретінде онда мұндай қасиеттердің болуы – оны хан тағына әкеледі.

Екінші, Тәуекел хан билікке келісімен ең алдымен елдік және мемлекеттік мүдделерді алға қояды. XV ғасырдың 70-ші жылдарынан бері Сырдария өзені бойындағы қалалар мен өңірлер, жайылымдық жерлер үшін Мауереннахр билеушілерімен болып келе жатқан күресті соңына дейін жеткізіп, қазақ халқы үшін жеңіспен аяқтайды. Аталған аймақ қазақ халқының этникалық аумағының құрамдас бөлігіне айналады.

Үшіншіден, Тәуекел хан өзінің басты қарсыласы Бұхара ханына қарсы күресте кең ауқымды тұлға ретінде көрінеді. Оның Орыс мемлекетімен дипломатиялық байланыстары, Ирандағы Аббас шахпен байланысы, 1598 жылғы Мауереннахрға нәтижелі жорықтары Тәуекел ханды бір халықтың тарихы шеңберінен асырып, Орталық Азия аумағына танымал тарихи тұлғалар қатарына қосады.

Төртіншіден, Тәуекел ханның қазақ тарихындағы рөлі мәселесі әлі терең зерттеулерді қажет етеді. Болашақта ғылыми айналымдарға енгізілетін дерек мәліметтері Тәуекел ханның қазақ тарихындағы, Орталық Азия тарихындағы тарихи - тұлғалық рөлін одан әрі айқындай түседі деген ойдамыз.

**Қорытынды**

XVI ғасырдың соңғы 60 жылы Қазақ хандығының бірнеше ғасырлық тарихында өзіндік ерекше орынға ие. Қасым ханның қайтыс болуынан кейін қазақ қоғамында тақ үшін туындаған күрестер елдің дамуын бірнеше ондаған жылдарға кейін шегерген еді. Қасым хан тұсында қол жеткізілген жетістіктердің бәрі дерлік аз ғана жылдар ішінде батыс пен оңтүстіктегі және оңтүстік-шығыстағы көршілес елдердің еншісінде кетті. Саяси күрестің өршігені сондай біртұтас Қазақ хандығы кем дегенде үш бөлікке бөлініп, оларда келте хандар билік жүргізе бастады. Келте хандардың бір уақытта қаза табуы қазақ елінің болашағына күмән тудырады.

XVI ғасырдың 30-шы жылдарының соңында ноғай мырзалараның қолдауымен билікке қазақ билеушілерінің жаңа буын өкілдері келеді. Жаңа буынның өкілдерінің бірі, атақты Қасым ханның кіші ұлы – Хақназар хан болды. 1538 жылы таққа отырған Хақназар хан 40 жылдық билігінің алғашқы он жылдығында ешқандай белсенді сыртқы саясат жүргізбейді. Өйткені ішкі саяси бірліктің болмауы оған баста кедергі болды. Сол себепті де Хақназар хан алғашқы онжылдықта ел ішіндегі саяси мәселелерді реттеуге кірісіп, оны біршама ойдағыдай жүзеге асыра алған деп тұжырым жасаймыз. Билеуші әулет арасындағы бірлікті орната алған Хақназар хан өз билігінің екінші онжылдығынан бастап қайта өрлеудің басты тұлғасына айнала бастайды.

XVI ғасырдың 50-70-ші жылдарында Ноғай Ордасындағы саяси дағдарыстарды пайдалана білген Хақназар хан бірде күрес арқылы, бірде дипломатия арқылы қазақ елінің аумағын Еділ – Жайық алқаптарына дейін кеңейтеді. Осы жолда Мәскеу патшалығымен, Қырым хандығымен байланыстар орнатады. Сібірдегі Көшім ханмен тайталасқа түседі. Хақназар ханның Қазақ хандығын күшейтуге бағытталған сыртқы саясаттағы келесі бағыты – оңтүстік және оңтүстік-шығыс бағыттар болды. Осы бағытты жүзеге асыруда қаза тапты.

Осылайша, Хақназар хан – «уақытша әлсіреу» жылдары туы қисайған қазақ мемлекетінің туын қайта көтерген, өз халқының өмірлік мүддесіне сай мемлекеттің саясатын жүргізген билеуші, қалыптасқан саяси жағдайлардан дұрыс жол таба білген шебер мәмілегер және қарсыласқан жауларына қаһарын төккен мықты қолбасшы, ішкі саяси тұтастықты қалыптастырып, қазақ қоғамын әкімшілік жағынан тиімді ұйымдастыра білген ақылды және кемеңгер басшы бола білген тұлға деп санаймыз.

Хақназар ханмен бірге 40 жыл ел бірлігін сақтау үшін күресіп, атағы жер жарған Шығай хан, өмірінің соңғы 1-2 жылын шетте өткізуге мәжбүр болады. Оған себеп кешегі достарының қарсыласқа айналуы еді. Тағдыр оған басқа жердің топырағын бұйыртады. Өзі аз жыл билікте болса да ұрпақтары XIX ғасырдың 20-шы жылдарының ортасына дейін билікте болады.

Шығай ханның ұлы Тәуекел хан Хақназар хан тұсында басталған қайта өрлеуді соңына дейін жеткізген билеуші ретінде тарихта қалды. Жеке басындағы жақсы қасиеттері оны замандастарының алды етіп, билікке әкеледі. Ол өзінің басты қарсыласы Бұхара ханына қарсы күресте кең ауқымды тұлға ретінде көрсетеді. Оның Мауереннахрға жасаған нәтижелі жорықтары нәтижесінде қазақ халқының оңтүстік бағыттағы этникалық аумағы табиғи қалпына келтіріледі, Сыр бойындағы қалалар мен қысқы жайылымдар түпкілікті түрде Қазақ хандығының құрамына енеді. Оның Орыс мемлекетімен дипломатиялық байланыстары, Ирандағы Аббас шахпен байланысы, 1598 жылғы Мауереннахрға нәтижелі жорықтары Тәуекел ханды бір халықтың тарихы шеңберінен асырып, Орталық Азия аумағына танымал тарихи тұлғалар қатарына қосады. Тәуекел ханның қаза табуымен қазақ тарихындағы қайта өрлеу деп аталған кезең аяқталады.

Осылайша, Қазақ хандығының қайта өрлеу кезеңіндегі үш хан – Хақназар хан, Шығай хан және Тәуекел хан өздерінің қазақ тарихы алдындағы міндеттерін орындап, қазақ халқына орасан зор аумақты қалдыру үшін күрес жүргізді, жеңістерге жетті және аманат ретінде келесі буынға қалдырды. Тарихи тұлғаларымыздың осындай өмірі мен күресі тарихымыз үшін әрі үлгі, әрі сабақ. Болашақта осындай тұлғаларымыздың өміріне қатысты және тарихымызда алатын орны мен рөлі туралы тың зерттеулер жүргізіле береді деген сенімдеміз.

**Пайдаланылған әдебиеттер:**

1. Вельяминов-Зернов В.В. Иследование о Касимовских царях и царевичах. Ч.2. -СПб., 1864.- 498 с.
2. Чулошников А.П. Очерки по истории киргиз-казакского народа в связи с общими историческими судьбами других тюркских племен. Часть первая. Древняя время и средние века. Оренбург, 1924.
3. Тынышпаев М. История казахского народа. /Составители и авторы предисловия проф. Такенов А.С. и Байгалиев Б. – Алма-Ата: «Қазақ университеті», 1993. – 224 с.
4. Султанов Т.И. Кочевые племена Приаралья в XV-XVII вв.- М., 1982.- 133 с.
5. Абусеитова М.Х. Казахское ханство во второй половине XVI века. – Алма-Ата: Наука, 1985. – 104 с.
6. История Казахской ССР с древнейших времен до наших дней. / Под редакцией М.Абдыкалыкова и А.Панкратовой. – Алма-Ата, 1943. – 672 с.
7. Қазақ ССР тарихы ерте заманнан осы күнге дейін. Өңделіп, толықтырылған екінші басылуы.1 том. Алматы, 1949.
8. Қазақ ССР тарихы (көне заманнан бүгінге дейін). Бес томдық. II том. Алматы: Қазақ ССР-інің «Ғылым» баспасы, 1983. – 440 б.
9. Султанов Т.И
10. Султанов Т.И

**I тарау әдебиеттері:**

1. История Казахской ССР с древнейших времен до наших дней. - 3-е изд.; переработ. – Алматы, 2011. – 670 с.
2. Қазақ ССР тарихы ерте заманнан осы күнге дейін. Өңделіп, толықтырылған екінші басылуы.1 том. Алматы, 1949.
3. Қазақ ССР тарихы (көне заманнан бүгінге дейін). Бес томдық. II том. Алматы: Қазақ ССР-інің «Ғылым» баспасы, 1983. – 440 б.
4. Қазақстан тарихы(көне заманнан бүгінге дейін). Бес томдық. II том. - Алматы: «Атамұра»,2010. – 640 бет.
5. Кляшторный С.Г., Султанов Т.И. Казахстан летопись трех тысячелетий. Алма-Ата «Рауан». 1992.
6. Султанов Т.И. Поднятые на белой кошме. Потомки Чингиз-хана. – Алматы: Дайк-Пресс, 2001. – 276 с. – (Казахстанские востоковедные исследования).
7. Исин А. Казахское ханство и Ногайская Орда во второй половине XV-XVI в.в.- Семипалатинск, - 2002.
8. Әбусеитова М.Х. Хақ-назар хан және XVI ғасырдың екінші жартысындағы мемлекеттің нығаюы.//Егемен Қазақстан.- 1998.11 қараша.-3 б.
9. Талас Омарбеков. Ұлы даланың дара тұлғалары. Қазақ хандары. – Алматы, «Эксклюзив КА», 2015. – 180 б.
10. Қазақ хандары. Энциклопедиялықанықтамалық жинақ. Жауапты редакторлар:т.ғ.д., профессор Қожа М., профессор Тұрсын Х.М. – Алматы: «Қазығұрт» баспасы. – 2015 ж. – 224 б.
11. Мұхаммед Хайдар Дулати. Тарих-и Рашиди. (Хақ жолындағылар тарихы). – Алматы, 2003. - 616 б.
12. Қ.Жалайыр. Шежірелер жинағы. Алматы: Қазақстан, 1997. – 128 бет.
13. Сборник материалов относящихся к истории Золотой Орды. Т. II. Извлечения из персидских сочинений. Собранные И.Г.Тизенгаузеном и обработанные А.А.Ромаскевичем и С.Л.Волиным. М.-Л., 1941.
14. Исин А.И. Новые источники по истории Казахстана первой четверти XVI в. // Изв. АН Казахской ССР. Сер. Общест. Наук. 1985, № 3. С. 45-49.
15. Сочинение П.И.Рычкова 1762 года. Оренбург, 1887.
16. Левшин А. Описание киргизь-кайсакских, или киргизь-казачихь Ордь и степей. Часть вторая. СПб., 1832.
17. Трепавлов В. В. История Ногайской Орды. / Отв. ред. М. А. Усманов. 2-е изд., испр. и доп. – Казань: Издательский дом «Казанская недвижимость», 2016. – 764 с.
18. Абусеитова М.Х. Казахское ханство во второй половине XVI века. – Алма-Ата: Наука, 1985. – 104 с.
19. Әбілғазы. Түрік шежіресі. – Алматы: Ана тілі, 1991. 208 бет. (Халық қазынасы).
20. Материалы по истории Казахских ханств XV-XVIII веков (Извлечения из персидских и тюркских сочинений) / Сост.: С.К.Ибрагимов, Н.Н. Мингулов, К.А.Пищулина, В.П. Юдин. – Алма-Ата, 1969. – 652 с.
21. Прошлое Казахстана в источниках и материалах. Сборник I. (V в.до н.э. - XVIII в. н.э.) под редакцией проф. С.Д.Асфендиарова и проф. П.А.Кунте. Казакское краевое издательство. Алма-Ата, Москва, 1935.
22. История Казахстана в русских источниках. Том I. Посольские материалы Русского государства (XV-XVII вв.). Составление, транскрипция скорописи, специальное редактирование текстов, вступительная статья, комментарии, составление словников указателей А.Исина. – Алматы: Дайк-Пресс, 2005. – 704 с. + 16 с. вкл.
23. Абдиров М. Хан Кучум: известный и неизвестный. – Алматы, Жалын, 1996, 176 с.
24. Кляшторный С.Г., Султанов Т.И. Государства и народы Евразийских степей. Древность и средневековье. – СПБ., Петербургское Востоковедение, 2004: 2-е изд., исправ. и доп. – 368 с. – (Orientalia).
25. Гафуров Б.Г. Таджики. кн. II. – Душанбе: Ирфон, 1989.
26. Мәшһүр Жүсіп Көпейұлы.Қазақ тарихы. 1- кітап. <http://kitap.kz>.
27. Жүсіпова Л.Қ. XV-XVIII Қазақ хандығы.Павлодар: Кереку, 2015. – 375 бет.

**II тарау әдебиеттері:**

1. Таварих-и гузида-йи нусрат-наме.//Материалы по истории Казахских ханств XV-XVIII веков (Извлечения из персидских и тюркских сочинений) / Сост.: С.К.Ибрагимов, Н.Н. Мингулов, К.А.Пищулина, В.П. Юдин. – Алма-Ата, 1969. – 652 с.(одан әрі МИКХ)
2. Қ.Жалайыр. Шежірелер жинағы. Алматы: Қазақстан, 1997. – 128 бет.
3. Султанов Т.И. Поднятые на белой кошме. Потомки Чингиз-хана. – Алматы: Дайк-Пресс, 2001. – 276 с. – (Казахстанские востоковедные исследования).
4. Шараф-наме-йи шахи.// МИКХ.
5. Прошлое Казахстана в источниках и материалах. Сборник I. (V в.до н.э. - XVIII в. н.э.) под редакцией проф. С.Д.Асфендиарова и проф. П.А.Кунте. Казакское краевое издательство. Алма-Ата, Москва, 1935.
6. История Казахстана в русских источниках. Том I. Посольские материалы Русского государства (XV-XVII вв.). Составление, транскрипция скорописи, специальное редактирование текстов, вступительная статья, комментарии, составление словников указателей А.Исина. – Алматы: Дайк-Пресс, 2005. – 704 с. + 16 с. вкл.
7. Трепавлов В. В. История Ногайской Орды. / Отв. ред. М. А. Усманов. 2-е изд., испр. и доп. – Казань: Издательский дом «Казанская недвижимость», 2016. – 764 с.
8. Бахр ал-асрар фи манакиб ал-ахйар.//МИКХ.
9. Гафуров Б.Г. Таджики. кн. II. – Душанбе: Ирфон, 1989.
10. Вельяминов-Зернов В.В. Иследование о Касимовских царях и царевичах. Ч.2. -СПб., 1864.- 498 с.
11. Чулошников А.П. Очерки по истории киргиз-казакского народа в связи с общими историческими судьбами других тюркских племен. Часть первая. Древняя время и средние века. Оренбург, 1924.
12. Қазақстан тарихы (көне заманнан бүгінге дейін). Бес томдық. 2-том. – Алматы: «Атамұра», 2010. – 640 бет.

**III әдебиеттері:**

1. Шараф-наме-йи шахи.// Материалы по истории Казахских ханств XV-XVIII веков (Извлечения из персидских и тюркских сочинений) / Сост.: С.К.Ибрагимов, Н.Н. Мингулов, К.А.Пищулина, В.П. Юдин. – Алма-Ата, 1969. – 652 с.(Одан әрі - МИКХ).
2. Тарих-и Шах Махмуд бен Мирза Фазил Чорас.// МИКХ.
3. Тарих-и Кипчаки.//МИКХ.
4. Қ.Жалайыр. Шежірелер жинағы. Алматы: Қазақстан, 1997. – 128 бет.
5. Казахско-русские отношения в XVI-XVIII веках. (Сборник материалов и документов). Издательство Академии Наук Казахской ССР. Алма-Ата, 1961.
6. Вельяминов-Зернов В.В. Иследование о Касимовских царях и царевичах. Ч.2. -СПб., 1864.- 498 с.
7. Абусеитова М.Х. Казахское ханство во второй половине XVI века. – Алма-Ата: Наука, 1985. – 104 с.
8. Юдин В.П. Тарих-и Шах Махмуд бен Мирза Фазил Чорас.//МИКХ.
9. Юдин В.П. Бадай ал-вакай. Примечания. //МИКХ.
10. Златкин И.Я. История Джунгарского ханства. 1635-1758. Издание второе. Издательство «Наука», Главная редакция Восточной литературы. Москва, 1983.
11. Султанов Т.И.Поднятые на белой кошме. Потомки Чингиз-хана.- Алматы: Дайк-Пресс, 2001. -276 с. – (Казахстанские востоковедные исследования).
12. Басин В.Я. Из истории русско-казахских дипломатических отношений в XVI-XVII вв. ҚазССР ҒА Хабаршысы, Қоғамдық ғылымдар сериясы. 1965, №1, 37-51 бб.
13. Кәрібаев Б. Қазақ хандығының күшеюі (XV ғ. соңғы –XVI ғ. алғашқы ширектері). –Алматы: «Сардар» баспа үйі, 2015. – 176 бет.
14. Гафуров Б.Г. Таджики. кн. II. – Душанбе: Ирфон, 1989.
15. Корсакова В. [Звенигородский, Андрей Дмитриевич](https://ru.wikisource.org/wiki/%D0%A0%D0%91%D0%A1/%D0%92%D0%A2/%D0%97%D0%B2%D0%B5%D0%BD%D0%B8%D0%B3%D0%BE%D1%80%D0%BE%D0%B4%D1%81%D0%BA%D0%B8%D0%B9,_%D0%90%D0%BD%D0%B4%D1%80%D0%B5%D0%B9_%D0%94%D0%BC%D0%B8%D1%82%D1%80%D0%B8%D0%B5%D0%B2%D0%B8%D1%87) // [Русский биографический словарь](https://ru.wikipedia.org/wiki/%D0%A0%D1%83%D1%81%D1%81%D0%BA%D0%B8%D0%B9_%D0%B1%D0%B8%D0%BE%D0%B3%D1%80%D0%B0%D1%84%D0%B8%D1%87%D0%B5%D1%81%D0%BA%D0%B8%D0%B9_%D1%81%D0%BB%D0%BE%D0%B2%D0%B0%D1%80%D1%8C) : в 25 томах. Жабокритский- Зяловский.— Петроград, 1916.– 588 с.
16. Абусеитова М.Х. Из истории казахско-среднеазиатских отношений: события 1598-1599 годов.124-141 с. Мына кітапта: Казахстан в эпоху феодализма (проблемы этнополитической истории). Алма-Ата: «Наука» КазССР, 1981, 192 с.
17. Мухаммед - Юсуф Мунши. Муким-ханская история. Перевод с таджикского, предисловие, примечание и указатели профессора А. А. Семенова. ИВ АН УзССР. Ташкент, 1956.